Oskar Schindler: Penyelamat Yahudi Ketika Perang Dunia Kedua

Selepas sahaja Si Dia Yang Zalim mengambil alih pemerintahan di Jerman, dia terus nak buat satu perancangan yang sangat gila iaitu menakluk seluruh Eropah. Sasaran pertamanya mestilah negara-negara yang berada berdekatan dengan Jerman seperti Poland.

Apabila Poland sudah ditakluk, brader misai kontot terus laksanakan dasar penjermanan semua perniagaan milik Yahudi. Bermakna segala benda yang ada kaitan dengan Yahudi akan dirampas tanpa diberi apa-apa pampasan. Ada je yang sudi membeli perniagaan Yahudi ni tapi dengan begitu murah.

Salah satunya adalah Oskar Schindler yang bekerja sebagai pengintip bagi pihak tentera Jerman. Dia telah menubuhkan Emalwarenfabrik Oskar Schindler atau lebih dikenali sebagai Emalia sebaik sahaja mengambil alih perniagaan daripada orang yahudi.

Macam biasa bagi orang yang berniaga, keuntungan dan duit akan menjadi matlamat utama. Nak dapatkan keuntungan, Oskar Schindler perlukan ramai pekerja. Tapi masalahnya orang-orang tempatan banyak yang dah pergi sertai tentera Jerman. Maka terjadilah kekurangan tenaga kerja di sini.

Kebetulan pula berdekatan dengan Emalia, terdapat satu kem tahanan Yahudi yang dipanggil kem Plaszow. Oskar Schindler nampak peluang ini boleh digunakan untuk menghasilkan lebih banyak wang. Sebab Yahudi boleh dikerah sebagai buruh paksa dan tidak akan dibayar gaji sama sekali. Paling baik pun Oskar Schindler cuma bagi mereka makan sahaja.

Jadi Oskar Schindler pun ambil 1000 orang buruh paksa Yahudi untuk bekerja dengannya. Bila dah selalu tengok dan hadap muka Yahudi ni setiap hari, timbul rasa simpati dalam diri Oskar Schindler. Sebab Yahudi ni macam dah tak makna sangat nak hidup. Yelah kerja dekat Emalia cuma dapat makan je dan balik ke kem Plaszow pasti akan kena seksa dengan SS. Begitu hidup Yahudi di Poland sehingga kembali ke alam sebalik mata.

Melihat kepada keadaan Yahudi yang serba daif dan malang, Oskar Schindler banyak kali campur tangan bagi memastikan kehidupan mereka lebih. Kadang kala Oskar Schindler merasuah dan merayu pegawai kem Plaszow agar tidak membawa Yahudi pulang. Tapi lama kelamaan taktik ini tidak berjaya. Terpaksa Oskar Schindler fikir cara baru untuk Yahudi kekal di Emalia.

Oskar Schindler pun pergi tambah bahagian pembuatan senjata bagi mengekalkan Yahudi di Emalia. Katanya buruh paksa Yahudi ni penting dalam penghasilan senjata. Kalau nak senjata siap dengan cepat, mereka perlu bekerja lebih masa. Nak bagi lebih mudah, biarkan je deme tinggal dekat Emalia. Padahal itu adalah taktik untuk memperdayakan SS bagi menyelamatkan 1000 orang Yahudi.

Bagi memastikan Yahudi terus selamat, Oskar Schindler meminta kebenaran SS agar Emalia dibenarkan untuk ditukar menjadi kem. Tujuannya adalah untuk mengelakkan Yahudi menjadi mangsa kekejaman dan boleh hidup dengan gembira di Emalia. Kegiatan itu berjaya dihidu oleh SS dan Oskar Schindler telah ditangkap sebanyak 3 kali. Tapi SS tak cukup bukti nak dakwa dia atas tuduhan memberi bantuan kepada Yahudi.

Sebagai balasan, SS memaksa orang Yahudi yang tinggal di Emalia kembali ke kem Plaszow. Oskar Schindler telah bertindak dengan membawa baki buruh paksa Yahudi yang masih ada ke Brünnlitz yang terletak di Bohemia. Disana Brünnlitz turut membuka kilang senjata sebagai penyamaran untuk melindungi 1000 orang Yahudi. Untuk memastikan kegiatannya tak kantoi, Oskar Schindler telah memalsukan laporan penghasilan senjata.

Penderitaan 1000 orang Yahudi yang dilindungi Oskar Schindler berakhir setelah Red Army menyerbu masuk ke Brünnlitz. Oskar Schindler pulak telah melarikan diri untuk memulakan hidup baru.

Hari ini jasa  Oskar Schindler sangat dihargai oleh orang-orang Yahudi seluruh dunia. Segala jasa itu dibalas dengan pengebumikan Oskar Schindler di Gunung Zion, Israel. Senang cerita Oskar Schindler boleh dianggap sebagai messiah kecil bagi orang Yahudi.

Hari ni adalah HARI TERAKHIR untuk korang beli KITAB TAMADUN YAHUDI dengan PROMOSI PRATEMPAH DISKAUN RM10. Cepat beli di bit.ly/kitabtamadunyahudi

RUJUKAN

United States Holocaust Memorial Museum. (2023, Februari 10). Oskar Schindler. Holocaust Ecyclopedia. Dipetik daripada https://encyclopedia.ushmm.org/content/en/article/oskar-schindler

Waxman, B. (2018, Disember 7). ‘He was sent by god to take care of u’: Inside the real story behind schindler’s list. Time. Dipetik daripada https://time.com/5470613/schindlers-list-true-story/


Menangislah Wahai Kaum Lelaki

Lelaki selalu disuruh jangan menangis. Lelaki tak patut menangis. Lelaki patut kuat. Lelaki patut tabah.

Kadar bunuh diri yang paling tinggi adalah dalam kalangan lelaki.

Pembunuh lelaki yang paling tinggi di U.K. adalah bunuh diri. Seramai 6,000 orang British yang bunuh diri, 75% daripada mereka adalah lelaki.

Bukan di U.K saja, di seluruh dunia macam itu. Nisbah bunuh diri di Rusia adalah setiap seorang wanita yang bunuh diri bersamaan dengan 6 orang lelaki yang bunuh diri.

Nisbah di Poland pula setiap seorang wanita, 7 orang lelaki bunuh diri. Latvia pun mempunyai nisbah macam ini.

Hasilnya, purata seluruh dunia, setiap wanita yang bunuh diri, 2 orang lelaki yang bunuh diri.

Kalau dilihat pada sudut masalah mental seperti kegelisahan (anxiety) dan kemurungan (depression), wanita dilaporkan mempunyai kadar penghidapnya yang paling tinggi berbanding lelaki.

Tetapi kenapa pula kadar bunuh diri dalam kalangan lelaki lebih tinggi berbanding perempuan? Aku jumpa banyak teori.

Tapi teori yang menarik perhatian aku adalah lelaki telah dididik supaya menyembunyikan kesedihan dan kelemahan emosi mereka. Teori maskuliniti.

Apabila lelaki kemurungan, kemurungannya sukar dijejak kerana disembunyikan sedalamnya dan dibiarkan tidak dirawat.

Lelaki tak bercakap apa yang berlaku pada jiwa dan emosinya.

Sejak lahir lagi, lelaki digambarkan sebagai besar, kuat dan kental. Lelaki diberitahu, “Lelaki tak boleh menangis!”

Waktu kecil kalau menangis digelar “gembeng” ataupun diherdik “lelaki pun menangis ke?”

Pernah dengar perempuan kena sentimen dan ejekan macam itu?

Lelaki dipuji dan disanjung apabila dilihat berani dan kuat. Apabila meningkat dewasa lelaki takut untuk menunjukkan sebuah ketakutan dan kelemahan.

Apabila meningkat dewasa, lelaki mempunyai kecerdasan emosi yang rendah. Emosi yang senyap. Sebab itu menurut bancian, lelaki adalah yang paling cerdik mengawal emosi mereka dalam apa jua keadaan.

Bagi lelaki, apabila mereka mula meluahkan perasaan dan merungut, ia merupakan ‘taboo’ yang paling besar dalam sosial.

Itu benda yang perempuan buat. Beremosi-emosi adalah benda yang perempuan buat. Bukan lelaki. Sangat memalukan bagi lelaki apabila buat benda-benda macam ini.

Bila dah ada anak nanti, lelaki akan mula rasa tak selesa apabila anak-anak menangis. Tak selesa kerana menangis kelihatan lemah bagi anak-anak lelaki.

Kitaran ini berulang-ulang.

Apabila lelaki mula membunuh dirinya. Pelbagai kejutan yang berlaku.

Orang akan rasa pelik.

“Dia itu nampak gembira aje tengok. Tak sangka bunuh diri.”
“Aku tak sangka pula selama ini dia murung.”

Baiklah, lelaki. Mulalah menangis. Ia bukan tanda kelemahan. Ia menunjukkan kita ini manusia. Merungutlah kalau perlu, kita ada hak. Ia bukan tanda kelemahan. Ia tanda luahan emosi. Tanda kita beremosi.

Menangislah, lelaki!


Budaya Bertopeng Masyarakat Korea

Rancangan TV yang den tengah follow: “King of Mask Singer” (복면가왕 / Bokmyeon Gawang). Disiarkan setiap Ahad di MBC sejak tahun 2015, sekarang dah masuk episod ke-145.

Dulu tak minat pun, tapi sejak tengok Rosé vokalis Blackpink perform terus tertarik. First time perasan Rosé punya suara mantap.

Konsep rancangan ini ialah para peserta (artis-artis jemputan) akan bertanding menyanyi dengan memakai topeng. Jadi panel dan penonton hanya mampu menilai peserta berdasarkan vokal semata-mata, tanpa mengambil kira faktor muka, usia, dan populariti.

Rancangan ini mendapat sambutan hangat kerana dia menyedarkan orang ramai bahawa ada banyak bakat terpendam dalam industri muzik Korea, mereka pandai menyanyi tapi tak popular akibat fizikal mereka yang tak cukup menyerlah. Jadi kebanyakan dari mereka tenggelam dalam industri K-Pop yang hyper-competitive.

Den pulak rasa jiwa terganggu dengan topeng-topeng yang diorang pakai. Topeng yang diorang pakai punyalah kreatif cara desain, dan sangat ekspresif dengan mulut yang ternganga besar, disertai dengan “persona” yang pelik-pelik seperti “The Little Match Girl”,”Circus Girl”, “The Music General” dan sebagainya.

Lantas den pun berfikir, adakah benda ni ada kaitan dengan budaya Korea? Lepas buat sedikit research, rupa-rupanya di Korea ada tradisi “budaya topeng” (mask culture) yang mempunyai sejarah lama. Setiap tahun, di Andong akan diadakan pesta topeng di mana menurut tradisi, masyarakat Korea akan berhimpun dan berpesta memakai topeng. Ini antara peluang di mana orang daripada semua lapisan masyarakat boleh berinteraksi kerana topeng sudah mengaburi identiti dan kedudukan sosial masing-masing.

Jadi dalam rancangan ini, topeng menjadi alat untuk mengembalikan kesamarataan antara manusia. Ironik bukan, dalam masyarakat yang “superficial”, kita hanya dapat menjadi samarata melalui muka palsu (dalam Bahasa Korea, topeng juga dipanggil “gamyeon” atau muka palsu). Dan kita akan kembali dihukum selepas mendedahkan muka kita sendiri yang sebenar.

Bukan di Korea je, di mana-mana, di Malaysia pun, ekau tak hensem, tak lawa, orang pun tak ambik kisah pasal ekau. Tak kira ekau berbakat atau berbudi pekerti. Semua manusia berselindung disebalik “social face” seperti harta, pangkat dan “bapak kau siapa”.

Uih, tengok TV je pun fikir sampai situ. Masalah over-analyzing ni. Orang over-analyze susah dapat bini.


Lelaki Ini Memeluk Islam Kerana Mohamed Salah

Pemain
bola sepak datang dari pelbagai latar belakang bangsa, budaya atau agama. Bagi
pemain-pemain yang hebat, mereka ini menjadi inspirasi kepada para penyokong
dan menyumbang kepada kejayaan pasukan sama ada di atas padang atau di luar
padang. Dan ada yang menjadi asbab hidayah Allah s.w.t bagi sesetengah
penyokong memeluk agama Islam. Ini berlaku kepada seorang pemegang tiket
bermusim Nottingham Forest bernama Ben Bird dan kisah pengislamannya ada kaitan
dengan penyerang Liverpool, Mohamed Salah.

Bagi
Bird, dia tidak berfikir rakan-rakannya akan percaya bahawa dia telah memeluk
agama tauhid kerana secara luarannya, tidak banyak perubahan berlaku pada
dirinya. Tetapi Bird dapat merasakan selepas memeluk Islam, hatinya menjadi
bertambah baik. Dan setiap kali menjelang hari perlawanan, dia berusaha
mengubah tabiat yang menjadi sudah sebati dengan budaya penyokong Inggeris
iaitu pergi ke pub, bertaruh, pergi ke stadium, kembali ke pub dan mengetahui sama
ada pertaruhan yang dibuat menjadi atau tidak.

Bird
mengakui sebelum pengislamannya, dia mempunyai pandangan negatif terhadap
Islam. Dia menyifatkan agama, budaya dan penganutnya ketika itu sebagai mundur,
kolot dan enggan berintegrasi. Pandangan negatif ini turut disemarakkan lagi
dengan penemuan halaman-halaman media bersifat haluan kanan semasa di tingkatan
enam yang menyebarkan propaganda-propaganda negatif terhadap Islam. Padanya,
apa saja malang yang menimpa dirinya ketika itu, yang salah ialah orang Islam.
Namun di sebalik semua itu, Bird tidak pernah mengeluarkan mesej-mesej negatif
terhadap Muslim.

Namun,
semua itu berubah apabila dia melanjutkan pelajaran dalam jurusan Pengajian
Timur Tengah di Universiti Leeds. Pada satu ketika, Bird dan rakan-rakannya
diminta membuat disertasi. Tatkala rakan-rakannya memilih tajuk yang dianggap
tipikal, dia mahu mencari satu kelainan. Ini menyebabkan tutor disleksianya
berkata, “Apa kata kamu tulis berkenaan lagu Mohamed Salah?” Bagi Bird, lagu
penyokong Liverpool itu bukan sesuatu yang asing dan dia sendiri menganggap
lagu itu hebat tetapi tidak pernah dibincangkan dalam konteks akademik. Ini
yang membawa soalan yang berbunyi, ‘Mohamed Salah, a gift from Allah. Is the
performance of Mohamed Salah igniting a conversation that combats Islamapobia
within the media and political spheres?’

Lagu
kegemaran penyokong ini mengikut irama lagu Dodgy bertajuk Good Enough dan
turut memasukkan lirik ‘If he scores another few then I’ll be Muslim too’ (Jika
dia menjaringkan beberapa gol lagi, aku akan jadi Muslim juga). Bagi Bird,
lirik lagu itu kelihatan memberi kesan mendalam kepada dirinya. Ini kerana
menerusi pengajiannya di Universiti Leeds, dia mengenali Islam dari sudut
berbeza termasuk dari sudut akademik. Selepas bercampur dengan ramai orang
termasuk pelajar-pelajar dari Arab Saudi, ia mengubah mentalitinya terhadap
negara-negara Arab 360 darjah.

Bird
melihat Salah sebagai Muslim pertama yang boleh dikaitkan dengan orang biasa
seperti dirinya dalam pelbagai segi termasuk gaya hidup dan cara percakapan
dengan orang lain. Pada minggu sebelumnya, Salah mengambil gambar dengan
seorang peminat Liverpool yang mengalami kecederaan patah hidung apabila cuba
mengejarnya. Menurut Bird, perkara ini mungkin dilakukan oleh sesetengah pemain
tetapi sudah dilakukan oleh pemain kelahiran Mesir itu.

Dia tidak menyangka tahap populariti yang dinikmati oleh bekas penyerang Chelsea dan AS Roma itu di negara kelahirannya. Bird pernah menemubual beberapa pelajar Mesir di Leeds dan selepas mereka mengetahui disertasi yang dibuatnya, mereka tidak putus-putus bercerita tentang Salah termasuk sumbangannya kepada negara. Semasa pilihan raya presiden Mesir tahun lepas yang dimenangi oleh penyandang Abdel Fattah el-Sisi, sejuta rakyat Mesir memilih undi rosak dan mahukan wira Liverpool itu sebagai presiden baru Mesir.

Salah seorang daripada mereka turut bercerita bahawa Salah merupakan contoh bagaimana menjadi seorang Muslim termasuk dalam soal menjalankan perintah agama. Dia percaya bahawa Salah sebenarnya menjadikan orang ramai mencintai Muslim semula.

Dialog
yang dilontarkan pelajar Mesir itu memberi kesan kepada Bird. Ini kerana setiap
kali Salah menjaringkan gol, dia berpandangan penyerang Mesir itu menjaringkan
gol demi agama. Apabila beliau menjulang kejuaraan Liga Juara-Juara Eropah
pertamanya bersama Reds musim lepas, Bird memberitahu seorang rakannya bahawa
ia merupakan satu kemenangan kepada Islam. Dan setiap kali menjaringkan gol,
Salah sentiasa sujud sekaligus menonjolkan simbol agama Islam itu kepada dunia
lebih-lebih lagi bila perlawanan-perlawanan Liga Perdana Inggeris ditonton oleh
jutaan orang.

Salah
menunjukkan kepada semua orang bahawa tidak salah menjadi seorang Muslim dan
diri sendiri. Beliau bukan saja seorang pemain hebat tetapi juga dihormati oleh
komuniti bola sepak tanpa mengambil kira pandangan politik atau agamanya. Dan
menurut Bird, itu boleh dilakukan bola sepak dalam mengubah konotasi negatif
yang dilempar sesetengah pihak terhadap Islam. Apabila orang membaca al-Quran atau
membaca tentang Islam, mereka melihat sesuatu yang berbeza daripada apa yang
dipaparkan dalam media.

Melihat
masyarakat Britain yang datang dari latar belakang agama, kerakyatan dan kaum
yang pelbagai, sebarang bentuk penghinaan tidak sepatutnya wujud terutama dalam
sukan bola sepak. Bird masih ingat pada April 2019, sekumpulan penyokong
Chelsea menyanyikan lagu ‘Salah is a bomber’ (Salah seorang pengebom) sebelum
perlawanan Liga Europa menentang Slavia Prague. Ini mengundang reaksi negatif
bukan saja daripada Chelsea dan Liverpool tetapi juga komuniti Muslim. Bagi
Bird, walaupun beliau juga suka menyanyi lagu pasukan masing-masing, itu bukan
lesen untuk menaikkan perkara yang berunsur kebencian.

Dan
itu membuatkannya terfikir, bagi membantu mengatasi isu Islamophobia yang
membelenggu dunia Barat, solusinya ialah bola sepak dengan menggalakkan
anak-anak muda bermain dan komuniti Muslim datang ke stadium. Satu sebab
mengapa komuniti Muslim enggan ke stadium menurut Bird ialah tidak mahu
merasakan wujud pengasingan membabitkan komuniti mereka. Tambahnya lagi, itu
saja menunjukkan bahawa Islam bukan saja agama keamanan tetapi juga menunjukkan
persaudaraan sesama Muslim bersifat universal tanpa mengira bangsa dan warna
kulit. Dan jurucakap terbaik dalam gerakan ini ialah Salah.

RUJUKAN:

Bird,
Ben. (2019). How Mohamed Salah inspired me to become a Muslim. The Guardian. https://www.theguardian.com/football/2019/oct/03/mohamed-salah-inspired-me-become-muslim-liverpool-islam


Beka Melayu secara ringkasnya adalah Bahasa Melayu tanpa dipengaruhi oleh bahasa asing. Tajuk “Beka Melayu: Urahan Di Langgar Nang Bulan Palapa” dipilih untuk menggantikan perkataan sedia ada “Bahasa Melayu Asli: Alkisah di Masjid Pada Bulan Ramadan” yang merupakan campuran daripada perkataan jati dan perkataan asing. Artikel ini membincangkan antara istilah yang terdapat dalam Bahasa Melayu Asli.

Urahan Di Langgar Nang Bulan Palapa

(Alkisah Di Masjid Pada Bulan Ramadan)

Bulan Palapa yang lalu, aku seketurunan telah berjalan kaki ke sebuah Langgar beragi biru di bagan. Kami berada di sana sewayah bang dibunyikan. Selepas sembahyang berpumpun, kami berpeluang untuk mengecapi keenakan hidangan yang disiapkan oleh orang-orang Langgar mahupun para pumpunan yang tinggal di kawasan berdekatan. Hidangan itu dikecapi sekabeh pumpunan dengan berterima kasih ke Tuhan yang Terala Pemberi Penghidupan.

(Bulan Ramadan yang lalu, saya sekeluarga telah berjalan kaki ke sebuah masjid berwarna biru di bandar. Kami berada di sana semasa azan dilaungkan. Selepas solat berjemaah, kami berpeluang untuk menikmati kelazatan hidangan yang disediakan oleh orang-orang masjid ataupun para jemaah yang tinggal di kawasan berdekatan. Hidangan itu dinikmati semua jemaah dengan bersyukur kepada Tuhan yang Maha Pemberi Rezeki.)

Antara istilah yang terdapat dalam Beka Melayu adalah “Urahan”. Menurut Kamus Dewan Edisi Keempat, “urah” ditakrifkan sebagai “menceritakan sesuatu”. Perkataan tersebut dipilih untuk menggantikan perkataan sedia ada iaitu “Alkisah” ataupun “Kisah” yang berasal daripada bahasa Arab, qiṣṣa (قِصَّة).

Selain itu, “Langgar” adalah antara istilah yang terdapat dalam Beka Melayu. Menurut Kamus Pelajar Edisi Kedua, “langgar” bermaksud “surau”. Perkataan tersebut dipilih untuk menggantikan perkataan sedia ada iaitu “Surau” yang berasal daripada bahasa Sanskrit, suraukas (सुरौकस्).

Di samping itu, “nang” adalah antara istilah yang terdapat dalam Beka Melayu. Perkataan “nang” diilhamkan daripada bahasa Tagalog, “ng” yang berfungsi sebagai penanda jenitif (Bahasa Inggeris: of). Perkataan tersebut dipilih untuk menggantikan perkataan sedia ada iaitu “Pada” yang berasal daripada bahasa Sanskrit, pada (पद).

Seterusnya, “Palapa” adalah antara istilah yang terdapat dalam Beka Melayu. Menurut Kamus Besar Bahasa Indonesia (KBBI), “palapa” adalah sumpah daripada Mahapatih Gajah Mada dari Kerajaan Majapahit bahawa baginda tidak akan menikmati segala sesuatu sebelum menakluk dan menyatupadukan nusantara. Perkataan tersebut dipilih untuk menggantikan perkataan sedia ada iaitu “Ramadan” yang berasal daripada bahasa Arab,  ramaḍān (رَمَضَان).

“Ragi” adalah antara istilah yang terdapat dalam Beka Melayu. Menurut Kamus Dewan Edisi Keempat, “ragi” adalah bermaksud “warna”. Perkataan tersebut dipilih untuk menggantikan perkataan sedia ada iaitu “warna” yang berasal daripada Bahasa Sanskrit, varṇa (वर्ण).

“Bagan” adalah antara istilah yang terdapat dalam Beka Melayu. Menurut Kamus Dewan Edisi Keempat, “bagan” adalah bermaksud “pangkalan”. Perkataan tersebut dipilih untuk menggantikan perkataan sedia ada iaitu “bandar” yang berasal daripada Bahasa Parsi, bandar (بندر)  yang bermaksud “perlabuhan”.

“Wayah” adalah antara istilah yang terdapat dalam Beka Melayu. Perkataan itu berasal daripada Bahasa Jawa iaitu “wayah” yang bermaksud “masa” ataupun “waktu”. Perkataan tersebut dipilih untuk menggantikan perkataan sedia ada iaitu “masa” dan “waktu” yang berasal daripada Bahasa Sanskrit dan Bahasa Arab iaitu “māsa (मास)” dan “waqt (وَقْت)” masing-masing.

“Bang” adalah antara istilah yang terdapat dalam Beka Melayu. Menurut Kamus Pelajar Edisi Kedua, “bang” ditakrifkan sebagai “seruan untuk memanggil orang bersembahyang”. Perkataan tersebut dipilih untuk menggantikan perkataan sedia ada iaitu “azan” yang berasal daripada Bahasa Arab, ʾaḏān (أَذَان).

“Pumpun” adalah antara istilah yang terdapat dalam Beka Melayu. Menurut Kamus Dewan Edisi Keempat, “pumpun” ditakrifkan sebagai “berhimpun, berkampung ataupun berkumpul”. Perkataan tersebut dipilih untuk menggantikan perkataan sedia ada iaitu “jemaah” yang berasal daripada Bahasa Arab, jamāʿa (جَمَاعَة).

“Santap” adalah antara istilah yang terdapat dalam Beka Melayu. Menurut Kamus Pelajar Edisi Kedua, “santap” ditakrifkan sebagai “makan dan minum”. Perkataan tersebut dipilih untuk menggantikan perkataan sedia ada iaitu “nikmat” yang berasal daripada Bahasa Arab, nik’ma (نِعْمَة).

“Kabeh” adalah antara istilah yang terdapat dalam Beka Melayu. Menurut Kamus Dewan Edisi Keempat, “kabeh” ditakrifkan sebagai “semua”. Perkataan tersebut dipilih untuk menggantikan perkataan sedia ada iaitu “semua” yang berasal daripada Bahasa Sanskrit, samūha (समूह).

“Terala” adalah antara istilah yang terdapat dalam Beka Melayu. Menurut Kamus Dewan Edisi Keempat, “terala” ditakrifkan sebagai “termulia” ataupun “tertinggi”. Perkataan tersebut dipilih untuk menggantikan perkataan sedia ada iaitu “maha” yang berasal daripada Bahasa Sanskrit, “mahā”.

Akhir sekali, “Penghidupan” adalah antara istilah yang terdapat dalam Beka Melayu. Menurut Kamus Pelajar Edisi Kedua, “penghidupan” ditakrifkan sebagai “cara atau hal menjaga hidup”. Perkataan tersebut dipilih untuk menggantikan perkataan sedia ada iaitu “rezeki” yang berasal daripada Bahasa Arab, “rezeki”

Kesimpulannya, itu adalah antara istilah yang terdapat dalam Beka Melayu. Untuk pengetahuan semua, tiada satu badan rasmi yang melaras penggunaan perkataan dalam Beka Melayu. Justeru, penggunaan perkataan tersebut adalah terbuka untuk dipertikaikan dengan sokongan yang kukuh lagikan beradab. Adalah diharapkan Beka Melayu dapat membantu membanteras mitos “Bahasa Melayu cuma mempunyai empat perkataan asli sahaja”.

RUJUKAN:

What Are The Arabic Loanwords in your native language? Retrieved March 26,
2019 from
https://www.quora.com/What-are-the-Arabic-loanwords-in-your-native-language

Carian Umum Dewan Bahasa Dan Pustaka. Retrieved March 26, 2019 from http://prpm.dbp.gov.my/Cari1?keyword=penghidupan

Carian Umum Dewan Bahasa Dan Pustaka. Retrieved March 26, 2019 from
http://prpm.dbp.gov.my/Cari1?keyword=terala

Carian Umum Dewan Bahasa Dan Pustaka. Retrieved March 26, 2019 from
http://prpm.dbp.gov.my/Cari1?keyword=kabeh

Carian Umum Dewan Bahasa Dan Pustaka. Retrieved March 26, 2019 from
http://prpm.dbp.gov.my/Cari1?keyword=santap

Carian Umum Dewan Bahasa Dan Pustaka. Retrieved March 26, 2019 from
http://prpm.dbp.gov.my/Cari1?keyword=pumpun

Carian Umum Dewan Bahasa Dan Pustaka. Retrieved March 26, 2019 from
http://prpm.dbp.gov.my/Cari1?keyword=bang

Arti kata “wayah” bahasa Jawa dalam bahasa
Indonesia-Jawa-Indonesia. Retrieved March 26, 2019 from
https://kamuslengkap.com/kamus/jawa-indonesia/arti-kata/wayah

Carian Umum Dewan Bahasa Dan Pustaka. Retrieved March 26, 2019 from
http://prpm.dbp.gov.my/Cari1?keyword=bagan

Carian Umum Dewan Bahasa Dan Pustaka. Retrieved March 26, 2019 from
http://prpm.dbp.gov.my/Cari1?keyword=ragi

Pronunciation ‘Ng’ and ‘Nga’. Retrieved March 26, 2019 from
https://www.tagaloglang.com/pronounce-ng-nga/

Kamus Besar Bahasa Indonesia (KBBI). Retrieved March 26, 2019 from
https://kbbi.web.id/palapa

Carian Umum Dewan Bahasa Dan Pustaka. Retrieved March 26, 2019 from http://prpm.dbp.gov.my/Cari1?keyword=langgar

Carian Umum Dewan Bahasa Dan Pustaka. Retrieved March 26, 2019 from
http://prpm.dbp.gov.my/Cari1?keyword=urah


Siapakah Tuhan Yang Einstein Percaya?

Albert Einstein percaya kepada Tuhan. Tuhan yang dipercayai oleh Einstein bukanlah Tuhan peribadi (personal God) seperti Tuhan Muslim, Kristian dan Yahudi. Einstein percaya pada Tuhan yang ‘dibentuk’ oleh Baruch Spinoza. Bagi Einstein, kepercayaan kepada tuha peribadi adalah terlalu naif. Perkataan ‘Tuhan’ seakan-akan menunjukkan suatu bentuk ekspresi kelemahan manusia dan primitif.

Bagaimanakah Tuhan yang dipercayai oleh Spinoza dan juga Einstein? Siapakah Spinoza?

Spinoza adalah ahli falsafah Belanda. Seperti Einstein, Spinoza pun berbangsa Yahudi. Projek utama falsafah Spinoza adalah untuk ‘membaiki’ dan ‘membentuk’ semula agama. Spinoza percayakan Tuhan dan percaya agama merupakan bentuk ‘hubungan’ dengan Tuhan. Tetapi Spinoza berasa skeptik dengan agama yang dianutinya. Bagi dia, agama samawi (Judaism) itu mengarut dan penuh khurafat. Spinoza cuba untuk ‘merevolusikan’ agama samawi.

Idea metafizik ini ditulis dalam karya agung Spinoza yang berjudul ‘Ethics’. Idea utama metafizik ini adalah berdasarkan monism. Dalam dunia ini hanya satu ‘substance’ saja yang wujud, dan ia dapat difahami dengan pelbagai cara dan tidak terbatas. Segala ciptaan di dunia ini adalah berdasarkan sifat-sifat ‘substance’ tersebut.

‘Substance’ ini tidak mempunyai sebarang kasual (sebab dan akibat) melainkan daripada dirinya sendiri. ‘Substance’ ini bersifat tidak terbatas (infinite) kerana kalau ia terbatas (finite), maka ‘substance’ ini dapat dibataskan dengan perkara lain. ‘Substance’ ini mempunyai sifat-sifatnya tidak terhingga banyaknya.

Menurut Spinoza ‘Subtance’ ini adalah Tuhan.

Tuhan ini ekspreskan diri dan sifatnya melalui pelbagai cara (inifinite). Segala realiti yang terbentuk di dunia ini adalah hasil daripada ekspresi sifat-sifat Tuhan ini. Manusia wujud hasil daripada sifat-sifat Tuhan ini. Jadi, di sini sebenarnya berlaku ‘kesatuan’ antara manusia dan Tuhan.

Macam mana Tuhan ini mempunyai ‘hubungan’ dengan ‘ciptaannya’ dari segi metafizik dan epistemologi agak rumit untuk diterangkan.

Tuhan ini adalah alam. Tuhan ini adalah segala hukum sains. Tuhan ini adalah kebenaran dan hakikat. Tuhan ini adalah sebuah bentuk taakulan (reason). Segala yang wujud terdapat di ‘dalam’ Tuhan, dan tiada apa yang wujud selain daripadanya.

Tuhan ini tidak mengazab perbuatan buruk dan tidak memberikan ganjaran pada perbuatan baik. Tiada kehidupan selepas mati. Tiada yang memberikan keajaiban dan tiada yang mendengar doa-doa manusia.

Inilah Tuhan yang dipercayai oleh Einstein. Tuhan yang cuba ditaakulkan (reasoned) dan Tuhan yang cuba disaintifikan supaya ia tepat mengenai akal, bukan tidak logik yang selalu disebut oleh wahyu (pandangan Einstein, bukan pandangan kami).

Einstein pun akui dia bukanlah seorang ateist.

“I believe in Spinoza’s God, Who reveals Himself in the lawful harmony of the world, not in a God Who concerns Himself with the fate and the doings of mankind.”

– Albert Einstein


Christopher Columbus Bukan Orang Pertama Tiba di Amerika Syarikat

Dunia mengingati Christopher Columbus sebagai figura penting yang tiba di Benua Amerika pada abad ke-15. Dalam zaman yang bergelumangan dengan pendarjatan imperialis dan faktor warna kulit, kejahatan Columbus mungkin dikaburi semua.

Beliau berlepas daripada Cádiz, Sepanyol, pada tahun 1492 semata-mata untuk menjadi malap.etaka terhadap warga pribumi di Benua Amerika.

Ramai dijadikan ham.ba. Ada yang dipo.tong telinga. Sesiapa yang menjadi halangan akan dibµnµh pendatang tanah asing ini.

Enam warga pribumi ditangkap semata-mata kerana Columbus sangka mereka boleh diperham.bakan. Malah warga Sepanyol lain turut dibµnµh dengan za.lim kerana jen.ayah ringan (Lane, 2015).

Sebab itulah ramai warga pribumi Amerika Syarikat menentang sambutan Columbus Day. Mereka menjadikan 12 Oktober sebagai Hari Solidariti Warga Pribumi, bagi menggelapkan sejarah gelap yang diputihkan.

Sesungguhnya Columbus bukan peneroka Eropah pertama yang tiba di Benua Amerika pun. 500 tahun sebelum kedatangan Columbus, seorang peneroka Viking bernama Leif Eriksson mendarat di Newfoundland, Canada.

Menariknya, 500 tahun sebelum kedatangan Erikson, seorang hawari Ireland bernama Brendan dikatakan berjaya merentasi Lautan Atlantik (Klein, 2012).

Inilah realiti yang tidak diketahui ramai, bahawasanya penin.das dijulang mengatasi peneroka-peneroka lain.

Sejauh Mana Kebenaran Status Christopher Columbus

Apabila George Washington mengisytiharkan kemerdekaan daripada pihak British, Amerika Syarikat hanya mempunyai 13 buah negeri sahaja. Hari ini negara tersebut berkembang besar dan megah, hingga merentasi lautan luas ke Alaska.

Dan entah kenapa Amerika Syarikat menyambut Hari Columbus setiap Oktober.

Amerika Syarikat terlalu besar untuk menjulang seorang peneroka. Yang paling utama sekali, Christopher Columbus tidak pernah mendarat di mana-mana tempat yang kemudian menjadi sebuah negeri.

Beliau mengembara di sekitar Bahamas dan kemudian turun ke pesisiran Amerika Tengah sebelum meneruskan perjalanan ke Amerika Selatan.

Jadi memang jelaslah – Columbus bukan seorang penyumbang pada kebudayaan Amerika Syarikat.

Ini sebenarnya mengeruhkan lagi hubungan antara Amerika Syarikat dengan golongan pribumi sendiri.

Menyingkap Rahsia Ratusan Tahun

Seperti yang dimaklumkan, Amerika Syarikat mempunyai dua bidang tanah besar. Tanah Besar Amerika Syarikat menghubungkan 48 negeri bersekutu, termasuk Washington Daerah Columbia.

Sebidang tanah lagi terletak bersebelahan dengan Canada, iaitu Alaska yang sejuk, sunyi dan suram. Di sini sebuah pasukan saintis menemui artifak yang dikhuatiri lebih awal daripada zaman kedatangan Columbus.

Manik ini barangkali daripada seutas kalung leher atau gelang tangan, kerana pakar arkeologi turut menemui benang yang diperbuat daripada kulit pokok. Salah seorang pakar ialah Michael Kuntz daripada Universiti Alaska yang menjalankan ujian analisis pentarikhan radiokarbon.

Analisis tersebut membawa dapatan yang luar biasa. Manik ini berasal daripada tahun antara 1397 hingga 1488 (McGreevy, 2021).

Asal-Usul Semua Artifak

Tiada siapa mengetahui secara tuntas dari mana datangnya manik ini. Tetapi ada satu teori menarik, yang mengatakan manik ini berasal daripada kota Venice.

Kemudian ia dibawa melalui Laluan Sutera sama ada Timur Tengah atau Crimea pra-Rusia. Merentasi Asia Tengah sebelum tiba di Beijing. Ada kebarangkalian tinggi manik ini dibawa masyarakat pribumi Rusia yang merentasi Laut Bering ke Alaska.

Terdapat juga kemungkinan yang pentarikhan radiokarbon itu tidak tepat. Jadi ada peluang tipis bahawa manik ini tiba di Alaska selepas kedatangan Christopher Columbus. Namun ini tidak mengubahkan apa-apa kerana Columbus tidak mendarat di Amerika Syarikat… apatah lagi Alaska.

Selain daripada artifak ini, saintis turut menemui barangan sejarah lain seperti arang kayu dan tulang rusa kutub yang mungkin suatu kebetulan. Tetapi penemuan seperti anting-anting kuprum dan loket besi membangkitkan lebih banyak persoalan (Geggel, 2021).

RUJUKAN:

Geggel, L. (2021, Februari 12). European beads found in Alaska predate Columbus, controversial study claims. Live Science.

Klein, C. (2012, Oktober 5). 10 Things You May Not Know About Christopher Columbus. History.

Lane, K. (2015, Oktober 8). Five myths about Christopher Columbus. The Washington Post.

McGreevy, N. (2021, Februari 10). Venetian Glass Beads May Be Oldest European Artifacts Found in North America. Smithsonian Mag.


Apakah Manfaat Laut Dari Segi Kesihatan?

Sebut tentang riadah atau aktiviti masa lapang, tentu salah satu yang terlintas di fikiran adalah bermandi-manda di pantai bersama keluarga. Selain meraih ketenangan dengan panorama alam yang mendamaikan jiwa serta pemandangan laut seluas mata memandang, tahukah anda bahawa berendam di dalam air laut mempunyai beberapa kelebihan terutama dari segi kesihatan yang telah dibuktikan menerusi kajian-kajian pakar? Manakan tidak, air laut mempunyai lebih kurang 84 elemen seperti magnesium, potassium, kalsium sulfat dan sodium yang sama dalam tubuh manusia yang memberi manfaat kepada diri kita.

Antara kelebihannya adalah:

Sistem Imun

Air laut mengandungi pelbagai unsur penting seperti vitamin, garam mineral, unsur surih, amino asid dan mikroorganisma hidup yang boleh menghasilkan antibiotik dan antibakteria untuk membantu menggalakkan sistem imun yang sihat. Komponen dalam air laut pula dilaporkan menyerupai plasma darah manusia, yang senang menyerap dan digunakan oleh badan semasa berenang. Tambahan pula, berenang di dalam air laut akan membuka liang di kulit bagi membolehkan mineral laut menyerap masuk dan membuang toksin beracun dari badan.

Kulit

Berenang di dalam laut merupakan aktiviti yang bagus buat mereka yang menghidap penyakit ekzima. Ini berlaku kerana air laut yang kaya dengan magnesium dapat meningkatkan pengekalan lembapan pada kulit sekaligus menjadikannya lebih kuat dan segar. Bahkan jerawat, luka atau keradangan dalaman mungkin akan sembuh dengan cepat selepas menghabiskan masa di lautan tanpa perlu berhabis wang modal yang terlalu banyak. Air laut boleh dianggap sebagai antiseptik yang mempunyai sifat penyembuhan luka kerana ia juga kaya dengan garam mineral seperti iodin dan natrium.

Meditasi Dan Ketenangan

Pada tahun 2014, ahli biologist marin, Wallace J. Nichols telah menulis sebuah buku bertajuk Blue Mind. Dalam bukunya, Wallace J. Nichols mengatakan bahawa air laut mampu memberikan ketenangan dan mengurangkan kadar stress pada badan. Salah satu puncanya adalah dengan kaedah pernafasan yang digunakan semasa berenang dan menyelam. Aktiviti ini merangsang sistem saraf parasympatetik (sistem yang mengawal fungsi organ dan menenangkan otak) dan mempunyai kesan pada gelombang otak dan hormon yang mempengaruhi otak secara positif.

Peredaran Dan Pernafasan

Berenang di air laut boleh membantu dalam melancarkan peredaran darah. Sistem peredaran darah kita yang terdiri daripada jantung, karpitari, arteri dan urat membawa darah yang kaya dengan oksigen dari jantung ke badan, dan mengembalikannya ke jantung semula. Antara tujuan terapi air ini adalah meningkatkan sistem peredaran darah. Berenang atau mandi laut menambahbaik sistem peredaran dengan memulihkan mineral penting yang berkurangan akibat stress, corak pemakanan tidak sihat serta persekitaran yang kotor. Oleh kerana air laut dapat menstabilkan tekanan darah, maka ia dapat mengelakkan insomnia dan membawa mood anda ke tahap yang lebih baik.

Tambahan pula, dalam laporan Wall Streets Journal, saintis mendapati bahawa udara air masin bagus untuk paru-paru. Udara yang berhampiran laut membantu pesakit membersihkan paru-paru. Selain itu, mereka yang menghidap asma turut melaporkan bahawa mereka mampu bernafas dengan lebih baik dan mengurangkan tahap kesakitan mereka. antara alasan mengapa laut baik untuk pesakit asma adalah disebabkan udaranya yang bersih mengandungi titisan kecil air laut yang diperkaya dengan garam, iodin, magnesium dan unsur surih yang tersebar ke udara oleh angin dan ombak. Menghirup udara laut buat sejenak waktu akan menyebabkan lendir-lendir dalam saluran pernafasan berkurang dan menjadikan saluran pernafasan lebih lancar.

Menurut Presiden American Thoracic Society, Dr. Thomas W. Ferkol, beliau memberikan bukti kajiannya di dalam Wall Street Journal dengan mengatakan bahawa udara air masin memberi kesan terhadap pesakit cystic fibrosis (penyakit genetic yang mengakibatkan jangkitan paru-paru berterusan dan kesukaran untuk bernafas bernafas) setelah 48 minggu dan ternyata ia berjaya melancarkan dan membersihkan paru-paru pesakit. Tidak setakat itu, pesakit itu juga menunjukkan tanda pengurangan penggunaan antibiotik yang digunakan untuk merawat mereka.

Kesimpulan

Apa yang berada di sekeliling kita tidak diciptakan secara sia-sia. Setiap kejadian mempunyai hikmah yang memberikan manfaat dan kelebihan kepada hidupan yang terdapat di dunia. Satu contoh yang telah disebutkan adalah air laut yang mampu menambahbaik sistem kesihatan tubuh manusia. Selain daripada itu, laut juga menyumbang kepada keseimbangan biodiversity dan ekosistem yang diperlukan oleh kehidupan. Oleh hal yang demikian, hendaklah khazanah berharga ini dipelihara dengan sebaiknya bagi kelangsungan hidup generasi akan datang memandangkan kepentingannya yang besar dalam pelbagai aspek penting seperti sumber makanan, perubatan, perdagangan, pelancongan, cari gali dan jana kuasa.

Rujukan :

1) http://theconversation.com/health-check-why-swimming-in-the-sea-is-good-for-you-68583

2) http://www.livestrong.com/article/400377-what-are-the-health-benefits-of-swimming-in-sea-water/

3) http://www.dailymail.co.uk/health/article-4071270/The-healing-powers-sea-soothing-skin-clearing-sinuses-expert-reveals-benefits-swimming-ocean.html

4) https://www.surfertoday.com/surfing/13050-the-health-benefits-of-sea-water

5) http://www.wiseandwell.co/life/world/health-benefits-science-ocean/

6) http://www.readersdigest.ca/health/beauty/is-seaside-air-really-healthy-many-claim/

7) https://lunginstitute.com/blog/breathing-in-ocean-air/


Adakah Manusia Bakal Menjadi Mangsa Kepupusan Seterusnya?

Lebih dari 3.5 bilion tahun, organisma hidupan (living organisms) telah berkembang dan membiak untuk memenuhi setiap ekosistem di Bumi. Di satu sisi banyaknya kelahiran spesis-spesis baru, kepupusan spesis juga telah menjadi sebahagian daripada kitaran evolusi hidupan spesis. Namun, kedua-dua peroses ini tidak selalunya seiring. Apabila kepupusan spesis berlaku lebih laju daripada pembentukan spesis baru, kejadian ini dipanggil sebagai “kepupusan besar-besaran” (mass extinction).

Kepupusan besar-besaran biasanya didefinisikan sebagai kehilangan spesis sekitar 1/3 daripada semua spesis yang wujud di seluruh dunia dalam tempoh masa geologi yang pendek. “Pendek” di sini bermaksud kurang daripada 2.8 juta tahun memandangkan hidupan pun telah pun wujud di bumi dalam tempoh yang sangat panjang iaitu sekurang-kurangnya 540 juta tahun yang lalu dikenali sebagai era Cambrian.

Pada era itu, pertama kalinya kepelbagaian hidupan mula “meletup” menjadi pelbagai bentuk dan hanya lima peristiwa sahaja yang mencukupi kriteria penghapusan besar-besaran. Lima peristiwa ini dikenali sebagai “Big Five” yang telah menjadi tanda aras (benchmark) oleh komuniti saintifik untuk menentukan sama ada manusia hari ini telah membentuk keadaan yang mampu membawa penghapusan besar-besaran ke atas spesisnya.

Mari kita berkenalan dulu dengan “Big Five” ini. Lima peristiwa ini telah berlau setiap 100 juta tahun secara puratanya sejak era Cambrian. Setiap peristiwa tersebut berlangsung antara 50 ribu hingga 2.76 juta tahun. Penghapusan besar-besaran pertama berlaku ketika pengakhiran era Ordovician sekitar 443 juta tahun yang lalu dan telah menghapusan 85% spesis. Peristiwa tersebut berlaku kelihatannya akibat daripada dua fenomena iklim. Pertamanya zaman ais besar-besaran, kemudian era pemanasan gelobal secara mendadak.

Penghapusan besar-besaran kedua berlaku ketika lewat era Denovian pada sekitar 374 juta tahun yang lalu dan telah menghapuskan 75% spesis. Kebanyakan spesis tersebut terdiri daripada spesis invertebrata di bawah lautan tropika pada ketika itu. Puncanya disebabkan oleh kenaikan paras air laut yang tidak menentu. Hal itu kemudiannya memberikan kesan kepada keadaan penyejukan dan pemanasan global secara mendadak. Pada ketika itu juga, tumbuhan mula tumbuh di darat dan kepekatan karbon dioksida meningkat.

Penghapusan besar-besaran ketiga adalah yang paling teruk antara lima peristiwa tersebut. Berlaku ketika pengakhiran era Permian pada sekitar 250 juta tahun yang lalu dan menghapuskan 95% spesis. Sebahagian saintis berpendapat ianya berlaku disebabkan oleh impak asteroid yang telah menyebabkan perubahan iklim yang tidak sesuai untuk banyak spesis. Impak itu juga mampu menghalang cahaya matahari sampai ke bumi dan menjana hujan asid.

Sebahagian saintis lain pula berpendapat penghapusan besar-besaran ketiga ini berlaku disebabkan oleh aktiviti volkano besar-besaran di kawasan yang kini dikenali sebagai Siberia. Aktiviti ini telah menyebabkan meningkatnya toksik di laut.

Penghapusan besar-besaran keempat berlaku 50 juta tahun kemudian yang telah menghapuskan 80% spesis ketika era Triassic. Penghapusan ini berlaku mungkin disebabkan oleh aktiviti geologi iaitu peningkatan kepekatan karbon dioksida, peningkatan suhu global dan laut berasid.

Peristiwa penghapusan besar-besaran yang terakhir berlaku ketika era Cretaceous, menghapuskan 76% spesis termasuk dinosaur. Penghapusan dinosaur telah memberikan peluang kepada mamalia peluang untuk berkembang dan membiak serta memenuhi habitat baru termasuklah manusia. Puncanya kuat disebabkan oleh peletusan gunung berapi besar-besaran.

Kini, bumi sedang mengalami krisis kepupusan. Puncanya disebabkan oleh eksploitasi planet oleh manusia. Tetapi sama ada keadaan ini bakal menjadi penghapusan besar-besaran keenam bergantung sama ada kadar kepupusan pada hari ini lebih besar daripada kadar biasa yang berlaku antara lima peristiwa tersebut sebelum ini. Namun, tanda-tanda dan bibit-bibitnya telah muncul sama seperti yang pernah berlaku pada masa lalu.

RUJUKAN:


Kau Curi Pakaian Aku Yang Buruk, Aku Sumpah Kau Menderita Tujuh Keturunan!

Kota Bath di barat daya Britain ada sejarah yang kaya dengan tahyul-tahyul Rom. Pada zaman dahulu, orang ramai dari pelbagai tempat gemar mengunjungi kota Bath untuk berendam di dalam mata air panas Bath.

Ya, nama kota ini adalah kota Bath, bukan Ba’ath di Iraq dan Syria sana ya, dan Bath memang tempat mandian awam yang terkenal ketika itu, tapi setiap kali berlaku kes kecurian yang melibatkan kehilangan barang pengunjung, mangsa lebih gemar menggunakan “tablet sumpahan” bagi membalas dendam terhadap orang yang mencuri pakaian mereka.

“Semoga Tuhan melaknat sesiapa yang telah mencuri kain toga aku!”

Pada tahun 1979, apabila ahli arkeologi mula melakukan ekskavasi terhadap kota Bath era Rom, air keruh yang pernah menjadi mata air yang paling suci di sana didapati menyimpan ratusan objek kecil.

Objek-objek ini merangkumi kira-kira sebanyak 130 kepingan logam yang digulung sejak sekitar abad pertama Masehi. Ia merupakan tablet sumpahan, yang biasa ditemui di seluruh dunia Yunani-Rom dari abad kelima Sebelum Masehi hingga ke akhir zamannya.

Definisi standard bagi tablet sumpahan, menurut apa yang dikemukakan oleh David R. Jordan, ialah: “kepingan plumbum bertulis, biasanya dalam bentuk kepingan kecil dan nipis, bertujuan untuk mempengaruhi, melalui cara ghaib, tindakan atau belas ihsan manusia, atau binatang, yang bertentangan dengan kehendak mereka.”

Walaupun Julius Caesar pada awalnya menyerang Britain pada tahun 50-an S.M., dia tak meneruskan penaklukan. Seabad kemudian, Tiberius Claudius Caesar Augustus Germanicus, maharaja keempat Rom yang terkenal itu membawa Britain masuk ke dalam sempadan empayar.

Selepas beberapa abad berlalu, kemasukan migrasi baru dari seluruh benua ke kepulauan Britain akan membawa pelbagai barangan baru, idea baru, dan ‘Tuhan’ yang baru.

Semasa era Bath kuno, tablet sumpahan sering ditujukan kepada Sulis Minerva: dewi hibrid hasil dari gabungan Dewi Sulis, yang dikatakan menjaga mata air, dengan dewi dari Rom yang bernama Minerva.

Orang Rom sangat gemar mempraktikkan tradisi hibridisasi keagamaan begini, ia dipanggil “Interpretatio Romana”, membawa dan mengubah para dewa dari mana-mana bangsa yang mereka takluki ke dalam panteon (kuil) Rom sendiri.

Tablet sumpahan boleh dikelaskan kepada dua kategori. Yang pertama ialah sumpahan mengikat, atau defixiones, digunakan untuk menghalang pesaing sama ada dalam hal ehwal cinta, sukan dan undang-undang.

Kategori kedua, “doa memohon keadilan,” tablet di Bath termasul dalam kategori ini, yang kebanyakannya adalah berkisar tentang masalah kecurian. Mangsa akan menulis aduan tentang jenayah ini kepada dewi di dalam tablet sumpahan, kadangkala ia dilakukan secara terbuka melalui ritual upacara berdoa.

Tujuan upacara doa diadakan bukanlah supaya pelakunya dapat dihukum. Ia sebenarnya bertindak sebagai amaran dan ancaman di mana si pencuri akan menerima hukuman berat jika barang-barang yang dicuri itu tidak dipulangkan.

Bagi memastikan sumpahan itu boleh ‘beroperasi’, si, mangsa terlebih dahulu perlu menghadiahkan barang yang senilai dengan barangannnya yang dicuri kepada dewi itu sendiri, jadi sebenarnya ini adalah jenayah kecurian oleh ‘dewi’ Sulis sendiri.

Dalam erti kata lain, individu yang menulis tablet ini pada dasarnya telah ‘melantik’ dewi sebagai pemburu dengan menugaskan dewi untuk mengenal pasti dan menjejak pencuri dan melaksanakan hukuman..

Sumpahan dari kebanyakan pusat bandar ditujukan sebagai “masalah harian duniawi yang biasa”. Kecurian adalah kejadian yang agak normal sama seperti hari ini, dan tablet sumpahan akan berfungsi sebagai strategi propaganda.

Jika mangsa kecurian mengetahui nama orang yang telah menganiaya mereka atau nama suspek, mereka akan menyebut nama tersebut di dalam tablet.

“Dengan ini saya telah pun memberikan Dewi Sullis sebanyak enam syiling perak yang telah saya kehilangan, ini supaya Dewi akan memintanya daripada nama-nama yang tertulis ini: Senicianus dan Saturninus dan Anniola.”

Kemudian,, pemuja ini akan menuntut Tuhan atau dewi membuatkan pencuri itu menderita atau jatuh sakit sehingga mereka terpaksa datang ke lokasi tertentu yang sesuai bagi mengembalikan barangan yang dicuri.

Salah satu tablet mencatatkan, “Dari Solinus kepada Dewi Sulis Minerva. Aku serahkan kepada kebesaran dan keagungan-Mu jubah mandi dan mantel ku ini. Jangan benarkan dia tidur atau memberikan kesihatan badan kepadanya, yang telah menganiayai aku, baik lelaki atau perempuan, hamba atau orang merdeka, melainkan jika dia munculkan dirinya dan membawa kembali barang-barang itu ke kuilmu.”

Tablet Bath mungkin telah dipaparkan secara terbuka dan dibacakan kepada orang ramai sebelum ia diselamkan ke dalam kolam suci. Ini mencipta perbandingan antara teks di Bath dengan teks dari Sanctuary of Demetry di Cnidus, Asia Kecil.

Teks-teks dibacakan secara terbuka supaya para pemuja yang mendengar ia dibacakan dengan kuat mungkin akan memberikan maklumat yang hilang berkaitan kes jenayah yang tak dapat diselesaikan. Ia mungkin juga boleh membawa tekanan sosial terhadap penjenayah yang didakwa.

Inilah kaedah paling bajet rendah dalam menuntut keadilan, tablet sumpahan boleh diakses oleh semua orang. Kebanyakan orang menganggarkan golongan celik huruf kuno adalah sekitar 10-15 peratus, dan tablet sumpahan pasti ditulis oleh orang dari kumpulan itu. Ia mungkin termasuk hamba, tukang dan askar.

Mungkin para pengunjung di tempat mandian awam itu miskin, tablet yang mereka tulis sering mengadu tentang kes kecurian barang-barang kecil— jadi mereka tak mampu mengupah pengawal atau membeli hamba untuk melindungi barangan mereka semasa mereka sedang mandi.

Hari ini, seluruh dunia juga menggunakan tablet sumpahan, tapi secara atas talian, dan diadukan ke wall Facebook.

Kalau anda berminat dengan sejarah Tamadun Rom, bolehlah membeli buku terbaru kami, KITAB TAMADUN ROM yang sedang ada promosi di Shopee. Boleh beli di: https://bit.ly/30VoLai


High Valyrian – Bahasa Seorang Ibu Naga

“Nyke Daenerys Jelmāzmo hen Targārio Lentrot, hen Valyrio Uēpo ānogār iksan. Valyrio muño ēngos ñuhys issa.”

“Aku Daenerys Stormborn dari Rumah Targaryen, keturunan Valyria Lama. Valyrian ialah bahasa ibundaku.”

Epik!

Adegan ini membuatkan aku ‘goosebump-ed’ setiap kali aku teringat dalam musim ketiga siri rancangan televisyen ‘Games of Throne’. Bahasa yang ditutur oleh Daenerys, Ibu Naga ialah High Valyrian, sebuah bahasa tiruan khusus untuk siri tersebut, ciptaan seorang ahli bahasa David J. Peterson.

Asalnya, aku ingin menggunakan bahasa binaan untuk istilah constructed language, tetapi sepertinya The Patriots Asia telah menggunakan terma bahasa tiruan dalam sebuah rencana terdahulu. Rujuk sini.

High Valyrian mempunyai niche seumpama Latin pada zaman pertengahan Eropah. Dalam novel George R. R. Martin, A Song of Ice and Fire, penulis memaparkan bagaimana bahasa ini tidak lagi digunakan dalam kehidupan seharian, tetapi digunakan dalam sistem pendidikan golongan bangsawan Essos dan Westeros seperti seni karya dan lagu-lagu.

HBO memilih ahli bahasa Peterson melalui pertandingan dalam kalangan komuniti conlang-ers (Constructed languange = Bahasa tiruan). Para penerbit juga memberi ruang bebas untuk Peterson bagi ‘bermain’ dengan bahasa tersebut. Hal ini kerana, pada asalnya, istilah atau frasa yang wujud hanyalah beberapa frasa pendek seperti “valar morghulis” iaitu semua lelaki perlu mati. Frasa lain seperti ‘men are trash’ (yang dilaungkan wanita zaman moden) tak wujud lagi.

Peterson yang juga membina bahasa Dothraki seperti yang digunakan oleh Khal Drogo, telah mengadakan kursus bahasa High Valyrian di University of California Berkeley pada awal tahun 2017. Objektif bagi kelas tersebut adalah supaya pelajar beliau mampu mencipta kaedah tersendiri untuk berkomunikasi. “Mereka akan belajar cara untuk mencipta bahasa masing-masing,” kata Peter pada ketika itu.

Aplikasi Duolingo telah menyediakan kursus khas untuk bahasa tiruan High Valyrian bagi peminat rancangan televisyen tersebut untuk belajar dan berlatih sebagai persediaan untuk musim finale pada tahun ini. Aplikasi Duolingo juga menyediakan kursus Esperanto dan Klingon, bahasa fiksyen untuk Star Trek.

Sebagai tambahan daripada Duolingo, kalian boleh dapatkan kaedah fonologi, morphology dan seumpama dari laman sesawang rasmi Peterson sendiri di sini.

Selain itu, peminat dari seluruh dunia juga telah menggunakan High Valyrian (dan Dothraki) untuk mencipta sebuah haiku:

Sambrarra mērī iōrtes jorumbare

Pār pȳdza arghussiarzy va bantī

Se elēna lāruno tolmiot ahīghilis– Joel W.

Tafsiran:

dalam kabussendirian dia berdirisendirian dia berdirimasih menunggu.

kemudian melompatpemangsadalam malam.dan bunyi-bunyigagak yang jauhsedang menjerit.

Haiku: puisi tradisi Jepun.

Berbeza dengan Bahasa Melayu atau English, High Valyrian menggunakan kala aorist (aorist tense) seperti Greek Purba. Kalau kalian kenal siri The Lord of The Rings, Quenya yang berasal dari jalur bahasa Elvish juga menggunakan gaya bahasa yang sama.

Selain frasa yang disebut pada awal artikel, antara frasa asas yang kalian boleh gunakan ialah:

Apa yang kita katakan pada mati? (Skoros morghot vestri?) Bukan hari ini. (Tubī daor.)

Aku cintakan kamu. (Avy Jorraelan.)

Mahukah kamu menikahiku? (Ao ynoma diniluks?)

Terakhir, kessa untuk ya dan daor untuk tidak.

Dracarys!

Artikel disumbangkan oleh Snow White untuk The Patriots.


Perbezaan Senjata Mr Freeze Dan Captain Cold

Dalam sejarah supervillain DC Comics, supervillain yang menggunakan senjata bertema ais yang dikenali ramai sudah tentu Mr Freeze atau nama sebenarnya Victor Fries iaitu salah seorang musuh Batman. Lebih-lebih lagi, watak Mr Freeze pernah dilakonkan oleh Arnold Schwarzenegger dalam filem Batman & Robin (1997). Namun begitu, masih ada lagi watak supervillain yang popular dengan senjata ais iaitu Captain Cold atau alter egonya Leonard Snart, musuh The Flash. Untuk pengetahuan anda, watak Leonard Snart dilakonkan oleh Wentworth Miller dalam siri televisyen The Flash (2016) dan Legends of Tomorrow (2016).

Namun apakah perbezaan di antara mereka berdua? Senjata mereka berdua bertemakan ais namun konsep bagi pembuatan senjata mereka sangatlah berbeza. Nampak sama tetapi tidak serupa.

Mr.Freeze pakar dalam bidang kriogenik. Kriogenik secara asasnya ialah cabang fizik yang melibatkan suhu yang rendah. Kemalangan di dalam makmalnya membuatkan Mr.Freeze terpaksa memakai sut kriogenik untuk mengekalkan suhu badannya yang rendah. Senjata Mr Freeze boleh membuatkan sasarannya menjadi beku. Dan bahan asas senjata Mr.Freeze ialah cecair nitrogen. Cecair Nitrogen sangat berbahaya dan jika terkena pada kulit manusia boleh mengakibatkan luka beku (Cold Burn). Tisu dan kulit akan rosak jika terdedah dengan suhu beku yang melampau. Jika dilihat dalam siri Gotham (2014), senjata Mr.Freeze mampu membunuh seseorang dengan satu tembakan sahaja.

Senjata Captain Cold pula berbeza dengan Mr.Freeze. Captain Cold banyak mengubahsuai senjatanya yang digelar Cold Gun. Cold Gun mampu membeku sesuatu sasaran. Cold Gun ialah senjata boleh laras. Dalam siri The Flash (2014), Captain Cold boleh melaraskan suhu Cold Gun sewaktu Barry cuba membekukan King Shark.

Jika tersalah laras, ia mampu membunuh seseorang sepertimana Leonard Snart membunuh ayahnya dengan menggunakan Cold Gun. Cold Gun Dalam siri komik Rebirth, Captain Cold menggabungkan senjatanya dengan teknologi Anti Speed Force yang digelar sebagai Black Ice Gun. Dengan teknologi Anti Speed Force, Captain Cold mampu membeku seorang speedster dan mengganggu Speed Force yang merupakan punca kuasa The Flash sebagai seorang speedster. Ini bermakna The Flash tidak boleh menggunakan kelajuannya di dalam suhu bawah 0°C. Objek tidak bergerak di dalam suhu yang rendah.

Namun, apa yang menarik ialah Captain Cold menguasai ‘Absolute Zero Temperature’ di dalam Cold Gun nya. Ini diakui sendiri oleh Mr.Freeze. Absolute Zero bermaksud suhu yang rendah dianggarkan dalam −273.15 °C.

Captain Cold dan Mr.Freeze merupakan pesaing yang sama hebat. Di dalam game Injustice 2, mereka berdua sama-sama cuba membuktikan siapa yang lebih hebat dalam menggunakan senjata ais.


P Ramlee Menyelamatkan S. Kadarisman Daripada Dipukul Gangster

Pada satu hari di Studio Merdeka, Ulu Klang, Kuala Lumpur. P.RAMLEE sedang duduk seorang diri di dalam biliknya sambil mengarang lagu. Tiba-tiba pintu bilik P.RAMLEE diketuk oleh seseorang sambil memanggil namanya “Bang Ramlee! Bang Ramlee!”. Apabila pintu itu dibuka, rupanya orang itu adalah ISMAIL MAHMUD. ISMAIL MAHMUD nampak seperti kelam kabut sambil termengah-mengah menghampiri P.RAMLEE. P.RAMLEE pun bertanya, “Kenapa dengan engkau ni Mail?”. ISMAIL MAHMUD menjawab, “Bang, Pak Kadar kenal pukul”. P.RAMLEE bertanya, “Kadar kena pukul, dengan siapa?”. “Dengan Osman (OSMAN BOTAK) bang, bersama orang orangnya”. Jawab ISMAIL MAHMUD. Lalu P.RAMLEE pun bangun dari kerusi dan mencapai mancis di atas meja untuk menyalakan rokoknya. P.RAMLEE bertanya kepada ISMAIL MAHMUD berapa ramaikah orang-orang OSMAN BOTAK yang terlibat. ISMAIL MAHMUD menjawab ada enam orang.

Selepas menyalakan rokok P.RAMLEE mengira batang mancis dan mengeluarkan sebanyak enam batang macis dari kotaknya kemudian beliau terus memasukkan keenam-enam batang mancis tersebut di dalam stokinnya. Selepas itu P.RAMLEE terus mengajak ISMAIL MAHMUD ke tempat kejadian. ISMAIL MAHMUD berasa hairan dan pelik mengapa P.RAMLEE memasukkan enam batang mancis di dalam stokin, dan apakah tujuannya?

Apabila sampainya P.RAMLEE di tempat kejadian, kelihatan S.KADARISMAN di kepung oleh OSMAN BOTAK dan orang-orangnya. OSMAN BOTAK mengugut mahu mencederakan S.KADARISMAN. Perbuatannya itu seolah-olah terhenti apabila P.RAMLEE sampai. P.RAMLEE bertanya kepada OSMAN BOTAK, “Osman, kenapa kau mahu pukul Kadar?”. OSMAN BOTAK menjawab, “Orang ini berlagak bang, datang dari Singapura tapi nak tunjuk handal di tempat kami. Dia tak mahu ambil kami berlakon dalam filemnya bang”. Setelah mendengar penjelasan OSMAN BOTAK, P.RAMLEE tersenyum kecil, lalu P.RAMLEE pun berkata kepada OSMAN BOTAK, “Baik kau minta maaf sekarang pada Kadar, kalau tidak nanti aku tak mahu ambil kau orang semua berlakon dalam filem aku”. P.RAMLEE seolah-olah mengugut mereka.

Setelah mendengar amaran dari P.RAMLEE, dengan pantas OSMAN BOTAK dan orang orangnya meminta maaf kepada S.KADARISMAN. Mereka juga memohon maaf sambil memeluk dan mencium tangan P.RAMLEE serta berjanji tidak akan mengulangi perbuatan mereka lagi. Selepas sahaja kejadian itu selesai, S.KADARISMAN memeluk dan mengucapkan terima kasih kepada P.RAMLEE.

Untuk info, OSMAN BOTAK adalah seorang pelakon pembantu yang sering berlakon di dalam filem-filem arahan P.RAMLEE di studio Merdeka. Beliau juga dikatakan adalah salah seorang gangster yang terkenal di Kuala Lumpur sekitar tahun 1960-an. Beliau mempunyai ramai pengikut yang sanggup bersama-sama dengan beliau. Di Studio Merdeka juga ada pelakon yang sedia ada berasal dari kumpulan bangsawan yang menguasai studio berkenaan pada lewat tahun 1960-an. Nama nama seperti LATIF BORGIBA dan TAMAM IDRIS adalah “jaguh” yang hebat menguasai studio berkenaan. Tetapi mereka berdua sangat hormat kepada P.RAMLEE. Kesimpulan pada cerita ini hanya ISMAIL MAHMUD sahaja yang tahu bagaimana P.RAMLEE lakukan. Dan beliau masih lagi pelik tiada jawapan sampai ke hari ini bagaimana P.RAMLEE boleh melakukannya.

Sumber :

Seniman Ismail Mahmud

Dato Ahmad Fauzee

Kelab Filem & Muzik Melayu Klasik


Makam 7,000 Tahun Ada Emas Lagi Banyak Daripada Emas Dunia!

Bidang arkeologi tidak jemu mendedahkan keagungan prasejarah. Penemuan-penemuan yang dibuat sebenarnya mendedahkan warna-warni kehidupan purbakala. Dulu kala orang-orang purba diberi gambaran mundur dan ketinggalan zaman. Namun sejak kebelakangan ini, tanggapan sedemikian terbukti tidak benar.

Tenggara Eropah mungkin tidak ampuh dari segi ekonomi atau geopolitik. Namun rantau ini sangat kaya dalam aspek prasejarah.

Salah sebuah negara di Tenggara Eropah adalah Bulgaria, yang berjiran dengan Romania, Serbia dan Macedonia – dan tidak jauh daripada Turki. Zon ini merupakan kawasan tumpuan harta kekayaan prasejarah yang tiada tolok bandingnya.

Kiblat Pengeluaran Emas

Pada zaman prasejarah, Bulgaria merupakan negara bangsa Varna. Tidak ramai tahu tentang bangsa ini… apatah lagi minat mereka pada emas. Saintis berpendapat Varna menguasai ilmu pertukangan emas sekitar 4600 S.M. ke 4200 S.M. (Fagan, 2004). Jadi anggaran paling kasar pun adalah 7,000 tahun.

Mereka hidup 7,000 tahun lalu dengan tatahan emas, yang berkembang daripada asas perlombongan sampailah ukir-mengukir.

Sampai satu masa – bangsa Varna mengenali dunia melalui jalinan perdagangan. Mereka mempunyai sesuatu yang diminati dunia. Emas adalah segala-galana di merata-rata tempat. Sekelip mata Varna mendapat kuasa penentu dalam aspek perdagangan rantau. Sejauh mana tahap kekayaan Varna?

Makam Yang Menjadi Saksi

Laut Hitam sememangnya popular dengan beberapa bandar penting seperti Crimea, Odessa dan Istanbul. Ketiga-tiga bandar ini amat bersejarah. Tetapi mereka ibaratkan adik kalau dibandingkan dengan bandar Varna, Bulgaria. Empat kilometer daripada pusat bandar terletak sebuah tapak perkuburan.

Di sini ada 294 buah makam yang menyembunyikan barangan bernilai seperti emas, kuprum dan manik misalnya.

Saintis menerokai satu demi satu makam… sampailah Makam Ke-43.

Penemuan Yang Mengejutkan

Makam Ke-43 menyimpan rangka seorang lelaki yang hidup 7,000 tahun lalu. Tiada catatan mengabadi tentang status sebenar lelaki ini. Mungkin ahli bangsawan penting. Mungkin raja berdaulat.

Barangkali pewira agung. Ataupun seorang nabi di sisi Varna. Kerana baginda dikebumikan dengan tanah… dan emas.

Bukan setakat sejongkong dua emas. Punya banyak harta emas ditanam bersama baginda, sampai mungkin lagi banyak daripada jumlah emas sedunia pada masa itu (Curry, 2016).

Salah satu harta yang ditanam sekali adalah sebatang cokmar, yakni simbol darjat begitu mulia. Jangankan cokmar, orang Varna meletakkan sebuah plat emas untuk menutup kemaluan rangka ini.

Kemaluan pun ditutup dengan emas. Fikir tengok betapa mulianya lelaki ini pada mata bangsa Varna. Sebab itulah laporan jurnal menyatakan baginda dikebumikan bersama “unfathomable riches”.

Malang seribu malang, tidak banyak yang diketahui tentang lelaki ini. Tetapi dapatan sedia ada membolehkan kita bayang darjat baginda. Kalau pengemis tepi jalan, nescaya takkan mungkin ditanam dengan tatahan emas.

Kejatuhan Kebudayaan Varna

Setiap bangsa yang maju mesti kecundang punya. Itulah roda ketamadunan. Tumbangnya bangsa Varna dipercayai adalah kerana beberapa faktor yang berkaitan antara satu sama lain.

Salah satu faktor ini merupakan perubahan iklim, yang merumitkan urusan harian. Apabila banyak tanah yang boleh dicucuk tanam bertukar menjadi paya, budaya Varna terpaksa mencari jalan lain untuk meneruskan kehidupan harian.

Dan saban zaman, mereka dipercayai berhijrah sana sini. Secara tidak langsung, budaya Varna diserap budaya-budaya sekeliling. Sebab itulah Varna tiada “bangsa keturunan”.0

RUJUKAN:

Curry, A. (2016, April 18). Mystery of the Varna Gold: What Caused These Ancient Societies to Disappear? The Smithsonian Magazine.

Fagan, B. (2004). People of the Earth: An Introduction to World Prehistory. Pearson. Halaman 465.


Penemuan Makam Abad Ke-14 Di Notre Dame

Ketika ini, proses pembinaan semula katedral Notre Dame sedang berjalan susulan kebakaran yang melanda gereja itu pada 2019. Tatkala proses ini sedang berjalan, kerja-kerja ekskavasi juga turut digerakkan bagi melindungi warisan sejarah Notre Dame. Siapa sangka, kerja-kerja ini mendedahkan makam-makam lama dan keranda plumbum abad ke-13 dan ke-14.

Mengikut perancangan awal, pasukan pembina merancang untuk mendirikan perancah bagi memulihkan rabung bumbung katedral setinggi 100 meter. Tetapi ia ditangguhkan bagi memberi laluan kepada kerja-kerja ekskavasi dalam Notre Dame.

Ternyata penangguhan tersebut merupakan satu langkah bijak. Sebaik pasukan pengkaji arkeologi mengekskavasi kawasan dalaman gereja, mereka menemui sebuah lubang yang terletak di bawah lantai Notre Dame. Pasukan pengkaji percaya ia dibuat sekitar 1230 semasa katedral itu dalam proses pembinaan.

Disebabkan penemuan hebat ini, Kementerian Kebudayaan Perancis melanjutkan tempoh ekskavasi sehingga 25 Mac ini. Dengan lanjutan tempoh tersebut, ia akan membantu pengkaji arkeologi menyingkap sejarah di sebalik Notre Dame. Bagaimanapun, mereka perlu bekerja dengan pantas kerana selepas itu, proses pembinaan dan penambahbaikan akan disambung semula.

Berdasarkan analisis mereka, lapisan berbatu-batu yang dikeluarkan mula diletakkan sekitar abad ke-18. Tetapi sesetengah lapisan di bawahnya dikatakan telah dibuat sekitar abad ke-13 dan ke-14. Lebih mengejutkan, sedikit bahan organik seperti rambut dan tumbuhan masih wujud pada lapisan-lapisan ini.

Untuk keranda plumbum pula, pengkaji arkeologi percaya keranda ini milik seorang kenamaan abad ke-14. Sekiranya identiti bangsawan ini dapat dikenalpasti, ia pasti bakal mengundang kegemparan dalam kalangan komuniti arkeologi Perancis.

Notre Dame pernah menjadi saksi pelbagai peristiwa yang melanda Paris termasuk Revolusi Perancis dan Perang Dunia Kedua (WWII). Atas sebab itu, ia dikelaskan sebagai Tapak Warisan Dunia UNESCO.

Notre Dame menarik perhatian dunia apabila ia mengalami kebakaran teruk pada April 2019. Kebakaran tersebut merosakkan sebahagian besar struktur katedral berusia 850 tahun itu dan meruntuhkan bumbung bangunan berkenaan.

Susulan insiden berkenaan, Presiden Perancis Emmanuel Macron berikrar untuk membina semula Notre Dame sebelum tahun 2024. Hasil sumbangan komuniti antarabangsa, lebih AS$1 bilion dikumpul bagi membiayai pembinaan semula katedral berkenaan.

RUJUKAN

Libert, L. (2022, 16 Mac). Ancient sarcophagus found under Notre Dame cathedral in Paris. Reuters.

Tonkin, S. (2022, 15 Mac). Ancient tombs and a leaden sarcophagus dating back to the 14th century are uncovered at Paris’ Notre Dame during work to rebuild the cathedral following damage from the 2019 fire. Daily Mail.

Sumber gambar: JULIEN DE ROSA/AFP/Getty Images


Melayu Itu Pendatang Di Pulau Borneo?

SATU hal yang amat menjengkelkan bilamana ada sesetengah pihak dari Borneo sendiri yang berhimpunnya 3 negara mendakwa bahawa KAUM MELAYU ITU PENDATANG DI PULAU BORNEO. Melayu yang bertebaran di bumi Borneo mungkin dipisahkan oleh politik dan sempadan negara namun ras-ras keturunan mahupun sejarah mereka janganlah sesekali diputarbelitkan demi survival bagi memenangkan misi songsang puak-puak terdesak ini. Puak ini sentiasa cuba menangguk di air yang keruh kerana “Melayufobia” begitu mendapat tempat di hati masyarakat sekarang.

Bagi menjawab segala kenyataan dangkal puak ini, akan diperincikan setiap satunya melalui tajuk kecil berikut:

I. Melayu Proto dan Melayu Deutro di Borneo
Ii. Kerajaan Melayu Kuno di Borneo
Iii. Bahasa Melayu Asal Borneo
Iv. Pentas Sunda dan Bangsa Maritim

Melayu Proto Dan Melayu Deutro Di Borneo

Di dalam menjejaki asal keturunan kaum Melayu di Borneo, kita jangan sesekali melupakan bahawa adanya keturunan Melayu Proto di tengah-tengah masyarakat di Borneo sekarang. Masyarakat Dayak di Borneo misalnya sememangnya sudah terbukti sebagai mereka yang tergolong di dalam kelompok Melayu Proto atau Melayu Tua atau Melayu Purba sama seperti masyarakat Toraja (Sulawesi), Nias (Sumatera), Sasak (Lombok), Rejang dan banyak lagi. Golongan Melayu Proto ini sudahpun ada di Borneo pada gelombang migrasi yang pertama lagi iaitu sekitar 1500 ke 2000 SM.

Kemudian gelombang migrasi Melayu Deutro atau Melayu Muda pula mencakupi Borneo sekitar 500 tahun SM. Dari Melayu Deutro inilah timbulnya suku bangsa Banjar, Kedayan dan lain-lain. Mereka mengasimilasikan diri di dalam kelompok Melayu Proto makanya membawa seribu satu kepandaian sehingga mampu mengwujudkan ketamadunan sendiri yang berdiri megah di bumi Borneo suatu waktu dahulu. Dek kerana itulah dikatakan penempatan Melayu Proto yang pada asalnya di pesisir pantai telah beralih sehingga ke pedalaman manakala Melayu Deutro pula mengambil lokasi mereka mendiami kawasan pesisir pantai.

Kerajaan Kuno Melayu Di Borneo

Sudah terang lagi bersuluh bahawasanya kerajaan-kerajaan Melayu kuno sememangnya pernah wujud di Borneo. Tanpa kita sedari bahawa salah satu kerajaan Melayu kuno itu merupakan kerajaan paling tertua wujud di bumi nusantara. Kerajaan Kutai nama diberi merupakan kerajaan kuno yang diasaskan oleh seorang raja Melayu Proto sekitar abad 200 masihi.

Perlulah diketahui bahawa suatu waktu dahulu di bumi Borneo juga bukanlah pada asalnya Melayu itu harus beragama Islam. Malah Melayu dahulukala juga ada juga yang mengikut ajaran hindu, kaharingan dan sebagainya. Dan Kerajaan Kutai walau kerajaan Melayu adalah berfalsafahkan ajaran hindu di dalam pemerintahannya. Cuma sekitar abad ke-13 Masihi barulah kerajaan kutai telah mula memasuki fasa kerajaan Islam.

Kemudian mana mungkin menidakkan kewujudan satu lagi kerajaan dari Melayu Deutro iaitu Kerajaan Banjarmasin. Kerajaan yang gah namanya mempunyai wilayah hampir 1/3 daripada bumi Kalimantan dahulu. Ini merupakan kerajaan yang diasaskan oleh orang Banjar dengan mendapat pengasimilasian penuh daripada masyarakat dayak di Kalimantan.

Dan siapakah yang begitu sembrono mengatakan Kerajaan Brunei itu bukan kerajaan Melayu pula. Keagungan tamadun kerajaan Brunei bukanlah hanya diketahui sekarang sebaliknya sejak berdirinya satu kerajaan yang dinamakan Kerajaan Brunei Tua. Pada waktu itu Kerajaan Brunei Tua masih lagi sebuah kerajaan yang beragama Islam. Buktinya penemuan beberapa peralatan penyembahan hindu di Kota Batu yang menjadi antara artifak bersejarah bagi memperkatakan kerajaan Brunei suatu waktu dahulu.

Kesultanan Brunei Darussalam yang kita ketahui sekarang hanya wujud setelah rajanya yang pertama iaitu Awang Alak Batatar memeluk agama Islam hasil daripada sokongan daripada Kerajaan Johor Tua. Dengan bergelar Sultan Muhammad Syah, baginda memainkan peranan yang amat penting di dalam penyebaran agama Islam di seluruh Borneo berdasarkan kepada pengaruh perluasan wilayahnya.

Kemudian bagi kenyataan yang menyatakan bahawa masyarakat Dayak di Borneo tidak mengetahui kekuasaan Kerajaan Brunei pula adalah satu kenyataan bidaah sama sekali. Sepanjang kekuasaan Kerajaan Brunei telah berhimpun peristiwa-peristiwa masyarakat Dayak di pedalaman turut bersama atau menentang Sultan Brunei suatu waktu dahulu.

Mungkin masih kurang kefahaman atau sengaja buat-buat lupa mengenai betapa cemerlangnya Tentera Lipan Baram yang dianggotai oleh masyarakat Dayak dari Kaum Orang Ulu Sarawak. Merekalah tulang belakang kepada Sultan Kahar suatu waktu dahulu sehingga menggunakan kekuatan Tentera Lipan Baram untuk menakut-nakutkan tentera Sepanyol. Dan pernah tidak mengetahui peristiwa Ayau Babi iaitu bagaimana masyarakat Orang Ulu pada suatu waktu dahulu dimurkai oleh Sultan Brunei kerana tersalah tanggapan mengenai hidangan yang wajar disantap oleh seorang Sultan beragama Islam.

Bahasa Melayu Asalnya dari Borneo

Jika benar Melayu itu pendatang di Borneo seperti kenyataan puak itu, mengapa pula dari segi linguistik telah dinobatkan bahawa bahasa Melayu yang kita gunapakai sekarang sebenarnya berasal daripada bahasa Melayu Proto dari Borneo. Mengikut pakar linguistik segala yang kita pertuturkan sekarang yang berbeza gelarannya mengikut negara iaitu Bahasa Malaysia untuk negara Malaysia, bahasa Indonesia untuk Indonesia dan Bahasa Brunei bagi negara Brunei Darussalam adalah asimalasi bahasa Melayu yang dipertuturkan oleh masyarakat Melayu Proto asal Borneo lebih 3000 tahun dahulu.

Makanya janganlah menghairankan sekiranya banyak dialek yang ada di Borneo sekarang juga seakan-akan bunyi mahupun membawa maksud yang sama dengan mereka yang mempertuturkan bahasa Melayu secara relatifnya. Lihatlah bagaimana asimilasi bahasa itu turut ada sinonim dengan bahasa iban untuk bahasa minang, bahasa dayak berkumpai di dalam bahasa banjar serta banyak lagi. Itulah yang dinamakan asimilasi bahasa yang menunjukkan bahawa rumpun bangsanya.

Pentas Sunda Dan Bangsa Melayu Bangsa Maritim

Kita mengimbau beribu-ribu tahun dahulu bagaimana terjadinya pemisahan satu daratan yang luas sehingga berpecah-pecah menjadi pulau atau semenanjung yang kecil. Begitulah juga yang terjadi ke atas Pentas Sunda atau Sundaland yang mana menyaksikan Borneo itu terpisah dengan daratan yang lain. Manusia purba suatu waktu dahulu mungkin boleh berjalan kaki sehingga ke Australia namun sekarang hanya boleh menggunakan kapalterbang mahupun pelayaran.

Begitulah yang terjadi dengan masyarakat Melayu dahulukala yang mana menyaksikan adanya bangsa Melayu menghuni bumi Semenanjung Malaysia sehinggalah ke benua Afrika. Malah dek kerana bangsa Melayu itu bangsa maritim juga menyebabkan ianya berlaku. Berbicara konteks bangsa Melayu bangsa maritim itu jugalah menyaksikan bahawasanya ada satu kaum di Madagaskar yang mengaku bahawa ras keturunan mereka Melayu dari Borneo iaitu Dayak Iban. Mungkin agak berbeza dari pertuturan tetapi dari segi tradisi malah juga rekabentuk tattoo juga sama.

Buka mata dan luaskan minda apabila kita berbicara mengenai asal keturunan bangsa kerana hakikatnya seluruh bumi nusantara ini dikenali dengan nama alam melayu malah Ferdinand Mageland sendiri mengakuinya melalui jurnal pengembaraannya. Malah Alfred Wallace sendiri menggelarnya sebagai “The Malay Archipelago”. Jangan kerana terlalu taksub dengan “melayufobia” mahupun “islamfobia” maka segalanya hendak dirangkum menjadi satu. MELAYU ITU ASALNYA DARI ALAM MELAYU DAN PULAU BORNEO ITU TERLETAK DI DALAM ALAM MELAYU.

Ingin juga bertanya dengan puak-puak ini, jika benar Melayu itu pendatang Borneo, maka dimanakah asal mulanya? Dari Tembok Besar China atau Teluk Benggala???? Sarcasm*

-HB-


The Switzerland of the East – Tambunan, Sabah, Borneo

MENYEBUT nama satu negara iaitu Switzerland sudah tentu kita akan dapat membayangkan betapa indahnya negara tersebut.  Dalam pada itu acapkali kita di Borneo lupa bahawa di bumi kita berpijak ini juga mempunyai satu lokasi yang terkenal dengan jolokan nama “The Switzerland Of The East”.  Tambunan, Sabah itulah lokasinya kerana inilah antara daerah pedalaman yang memukau dan indah di Sabah. Cuacanya yang dingin dan pemandangan alam semulajadi yang indah akan membuatkan anda terpesona seakan-akan berada di luar negara.

Namun bukan itu alasan utama mengapa daerah pedalaman ini mendapat jolokan sebagai Switzerland of the east, corak perkampungan serta warna lanskap pertanian kawasan lembah ini yang seakan-akan mirip dengan negara Switzerland menjadikan daerah ini mendapat gelaran sedemikian.

Di sebalik pesona keindahan daerah pedalaman yang turut menjadi antara pintu masuk ke kawasan pedalaman atas yang lain, terdapat himpunan kisah turun-temurun mengenai daerah ini. Ada yang mengatakan daerah Tambunan mendapat nama hasil daripada gabungan dua nama tempat yang didiami etnik dusun Tambunan satu masa lalu iaitu Gombunan (kawasan dataran) dan Tamadon.

Selain daripada lanskap pertanian dan alam semulajadinya yang membuatkan Tambunan terkenal dengan jolokan Switzerland of The East, daerah ini juga turut dikenali dengan lagenda Tajau (tempayan) besarnya yang dikenali sebagai Gantung Sorili. Terdapat dua kisah terkenal yang melingkari keberadaan tajau besar ini di bumi Tambunan.

Salah satunya adalah kisah Bobolian tua bernama Sogunting yang menjadi perantara damai antara puak atau etnik tempatan yang sering bertelagah sekitar tahun 1700 sehingga 1800 an. Pada sekitar era ini, Pomogunan (Sabah) kerap dilanda persengketaan kaum yang tiada kesudahan. Pertelingkahan ini bukan sahaja terjadi antara sesama etnik Dusun, akan tetapi turut melibatkan etnik Dusun dengan suku-suku pribumi yang lain.

Peristiwa pertelingkahan etnik sehingga mencetuskan pertumpahan darah mencapai kemuncak apabila Huguon Siou (Gelaran untuk pahlawan Dusun yang berani) Bouvang dari suku Dusun Tanggara memimpin serangan ke atas penempatan etnik Dusun Liwan di Sunsuron. Etnik Dusun Tanggara pada masa itu turut bermusuhan dengan empayar Brunei yang telah menaungi beberapa wilayah di Pomogunan sejak zaman-berzaman.

Tidak berdiam diri dengan serangan yang diterima, etnik Dusun Liwan turut membalas apabila mereka turut menyerang Ulu Putatan yang hari ini dikenali sebagai Penampang. Episod pertelingkahan kaum ini terus berlarutan apabila etnik Dusun Lotud yang terkenal sebagai antara etnik yang terkuat pada masa itu kerap memimpin ekspedisi perang mengayau (pemburuan kepala) ke Kiulu dan sekitar Tamparuli, Kiau, Bundu Tuhan di sekitar Ranau bahkan sejauh Kudat.

Perang Pogunan pada tahun 1885 pula melibatkan suku Dusun Liwan dan Tagahas, persengketaan terjadi apabila mereka saling berusaha untuk menguasai Pogunan yang merupakan antara kawasan perdagangan penting pada masa itu. Lain pula halnya yang terjadi di Tuaran. Etnik Dusun Tuaran terlibat dengan kancah peperangan antara etnik Irranun dan Empayar Brunei, sementara etnik Dusun Membakut juga turut memerangi empayar Brunei dan etnik Dusun di Kimanis. Bagi etnik Dusun yang menetap di pedalaman Kota Belud, mereka terlibat dengan peperangan di antara suku Bajau dan Irranun.

Pokoknya, persengketaan kaum pada masa itu seakan-akan sudah menjadi makanan sehari-hari semua orang. Sogunting, Bobolian yang telah lanjut usia dan menetap di Tambunan menerima perkhabaran ini dengan dukacita. Persengketaan kaum yang merebak dari satu kawasan ke kawasan yang lain ibarat sumpahan Rogon, semangat jahat yang sangat ditakuti etnik Dusun. Orang-orang yang hidup pada zaman beliau senantiasa berada dalam ketakutan dan kekhuatiran untuk melangkahkan kaki ke mana-mana. Aktiviti pertanian yang menjadi nadi suku-suku pedalaman dan pesisir Pantai Barat turut terjejas. Bendang dan huma sukar dikerjakan, kalaupun mereka hendak turun bertani, mereka terpaksan turun dengan jumlah yang ramai lengkap bersenjata kerana khuatir akan diserang lebih-lebih lagi oleh para pengayau yang melakukan pemburuan kepala.

Wanita yang arif lagi bijaksana ini mengambil kata putus. Perdamaian harus segera dicari, atau persengketaan antara etnik itu akan menghancurkan Pomogunan andai gagal diatasi. Pada masa itu, terdapat beberapa tokoh Pengayau yang cukup terkenal seperti Bungkar, Sambatang, Rumantai, Bihangan, Gondiran, Montuk, Bouvang, Gantang, Ongkor, Dolumpung, Kandurong, Sindayan dan sebagainya yang datang dari pelbagai suku.

Langkah pertama diambil, Bobolian yang arif ini memanggil semua tokoh Pengayau, para Bobolian dan Wayon-Wayon (ketua setiap suku) untuk berhimpun di pohon ‘Nunuk Ragang’ (pohon ara) besar yang terdapat di daerah Tambunan pada masa itu. Beliau juga dikatakan turut memanggil wakil daripada etnik Bajau pesisir.

Perhimpunan besar yang dihadiri setiap wakil suku dan tokoh-tokoh penting mereka dari segenap Pomogunan yang terlibat dengan insiden pertumpahan darah berlangsung selama sepuluh hari. Menurut cerita, sebanyak 16 ekor kerbau disembelih bagi menampung makanan para tetamu yang hadir sepanjang berlangsungnya pertemuan bersejarah itu.

Semua yang terlibat memberikan pendapat dan pandangan masing-masing. Apabila kata putus dicapai, upacara perdamaian pun dijalankan. Bagi tujuan itu sebuah tajau besar dibina yang kemudiannya dinamakan sebagai Gantung Sorili.

Bobolian Sogunting mengetuai upacara perdamaian dengan menyuruh setiap “Wayoon Payat (pemimpin puak) dan Luguan Susumangod (panglima/pemimpin pasukan) untuk meletakkan tangan mereka di atas tajau tersebut.

Masing-masing dikehendaki mengucapkan sumpah untuk berdamai. Nama Kinohoringan diseru untuk merestui upacara perdamaian itu. Menurut salah satu catatan mengenai upacara perdamaian dalam buku, H. Ling Roth, kaum Dusun mengadakan upacara perdamaian dengan pertama berseru pada Kinorohingan dengan teriakan keras sambil membacakan “rinait.” (Mantera).

Kemudian Bobolian akan memeterai sumpah yang diucapkan itu dengan perantaraan api (ranting kayu berbara), air (menumpahkan air dari bambu ke dalam tajau) dan tanah. Kemudian Bobolian akan mengambil sumpit, kemudian menyumpit ke arah langit untuk memanggil Kinorohingan sebagai saksi upacara tersebut.

Setelah usai upacara perdamaian barulah persengketaan antara kaum ini selesai. Aktiviti pertanian dan perdagangan kembali rancak. Tidak ada lagi yang perlu dikhuatirkan apabila mereka turun ke bendang untuk bersawah atau berhuma di bukit. Bahkan aktiviti pemburuan kepala atau peperangan antara etnik hampir-hampir tidak ada. Jasa Bobolian Sogunting dalam mengembalikan keamanan pada Pomogunan terus diceritakan dan diperturunkan dari satu generasi ke satu generasi. Uniknya, kisah beliau ini kita boleh dapati pada hampir setiap literatur lisan etnik-etnik di Sabah khususnya yang mendiami kawasan Pantai Barat.

Kisah Gantung Sorili yang kedua dikatakan bermula daripada pengalaman seram seorang pemuda yang menetap di salah satu desa di daerah Tambunan berabad-abad yang silam. Dikatakan pada suatu hari pemuda ini seperti biasa keluar ke hutan untuk menjala di sungai.

Leka menjala ikan, beliau tidak sedar bahawa hari telah beransur gelap. Akhirnya beliau mengambil keputusan untuk tidur di dalam hutan dengan berselimutkan jala yang dibawa. Apabila tiba waktu tengah malam beliau terjaga kerana mendengar suara-suara orang ramai sedang bercakap. Bimbang dengan keselamatannya, dia mematikan diri.

Ternyata suara-suara yang bercakap-cakap itu kononnya makhluk Bunian yang mendiami hutan berkenaan. Apabila ketua pada makhluk itu ternampak pemuda yang sedang berbaring itu, dia menyangka pemuda itu telah tercedera di seluruh tubuh kerana samar-samar tubuh pemuda itu terlihat seperti demikian, walhal lubang-lubang yang terdapat pada jala itulah yang menghasilkan ilusi bahawa tubuh pemuda itu sedang terluka.

Kerana niat untuk menolong, dikatakan makhluk itu telah memasukkan tubuh pemuda itu kedalam tajau ajaib milik mereka. Namun tajau berkenaan tidak dapat memuatkan tubuh pemuda itu. Mereka mencuba tajau yang lain, berulang-ulang sehingga akhirnya mereka berjaya memasukkan tubuh pemuda itu pada sebuah tajau yang sangat besar.

Namun apabila fajar menyingsing, makhluk-makhluk berkenaan secara tergesa-gesa menghilangkan diri meninggalkan tajau besar milik mereka. Kejadian mistik itu segera diadukan pemuda itu apabila dia kembali ke desa nya. Kemudian tajau besar itu dibawa kembali ke rumah pemuda itu dengan bantuan penduduk kampung.

Menurut penceritaan daripada penduduk kampung Widu, tempat di mana tajau misteri ini berada, pernah satu ketika tajau ini tiba-tiba dipenuhi air, dan untuk selama beberapa ratus tahun, air itu tidak pernah kering. Ajaibnya lagi, di dalam air itu terdapat beberapa ekor ikan yang juga ikut hidup sepanjang air itu tidak kering. Malangnya dikatakan orang-orang kampung telah melanggar satu pantang larang sehingga menyebabkan air menjadi kering dan ikan-ikan tersebut turut hilang.

Demikian lah, kisah menakjubkan di sebalik tajau Gantung Sorili di Tambunan. Tajau sememangnya merupakan satu objek mistik yang menjadi sebahagian daripada elemen penting dalam etnik pribumi di Sabah khususnya etnik Dusun dan Murut. Tajau Gantung Sorili bukan satu-satunya tajau yang memiliki lagenda tersendiri di Sabah, sebaliknya terdapat beberapa buah tajau lagi seperti “Gurunon” yang ada di Bongawan dan tajau Tompok atau Haing/Naga yang terletak di Tuaran.

Tajau-tajau ini kononnya sama ada dikurniakan oleh “Kinohoringan” atau pemberian daripada naga. Bahkan kaum Dayak khususnya etnik Iban turut menganggap tajau sebagai satu bentuk perlambangan ataupun status seseorang. Satu kepala musuh atau dua orang tawanan perang, sama nilainya dengan dua tajau jenis rusa. Bahkan seorang ketua juga akan kehilangan wibawa apabila tidak memiliki tajau.

Bahkan tajau juga turut dipuja oleh etnik Dusun lama seperti lagenda yang terdapat dalam kalangan suku Dusun Bonggi. Dikatakan praktik pemujaan tajau dalam kalangan suku berkenaan dimulakan oleh Sidomon, sosok ghaib yang mendakwa berasal dari kayangan. Sidomon dikatakan menemui banyak tajau di atas puncak sebuah gunung dan kemudian mengasaskan zon pemujaan tajau suku Dusun Bonggi di Pulau Banggi.

KONKLUSI

Seandainya anda berhajat untuk berkunjung ke Tambunan, anda pasti tidak akan menyesali percutian anda. Sesuai dengan gelaran sebagai Switzerland Timur, terdapat beberapa destinasi yang berbaloi untuk dikunjungi. Antaranya air terjun Mahua yang terletak 12 kilometer dari pekan Tambunan. Selain air yang jernih dengan air terjun yang berketinggian 50 kaki, terdapat satu bongkah batu yang mirip wajah manusia sedang tersenyum di persekitaran kawasan air terjun ini.

Selain itu, para pengunjung juga boleh menyaksikan batu gong tambunan yang terletak di kampung Solibog. Bunyi yang terhasil daripada batu ini menyerupai gong yang juga sebahagian daripada alat muzik tradisi etnik Dusun. Adat benda pelik seperti batu gong, pastinya memiliki kisah misteri yang menunggu untuk dirungkaikan.

Seandainya anda berfikir bahawa Gunung Kinabalu adalah satu-satunya gunung yang wujud di Sabah, anda silap. Gunung Trusmadi, gunung yang menjadi tulang belakang kepada daerah Tambunan merupakan gunung kedua tertinggi di Negeri Di Bawah Bayu dan juga di Malaysia. Menerusi ketinggian 8669 kaki, ia kerap menerima kunjungan daripada penggemar aktiviti sukan lasak luar negara. Secara keseluruhan Tambunan menawarkan lebih 14 buah tarikan pelancongan untuk dilawati.

Tajau Gantung Sorili, memiliki dua kisah lagenda menakjubkan di sebalik signifikan kewujudannya kepada latar kebudayaan etnik pribumi di Borneo Utara. Menerusi kisah Bobolian Sogunting, kita dapat memperolehi pengajaran bahawa persengketaan kaum merupakan sesuatu yang sia-sia dan hanya mengundang perpecahan yang akan menjadi punca kejatuhan sesuatu bangsa.

Secara peribadi saya merasa sangat dekat dengan versi Bobolian Sogunting kerana kisah wanita menakjubkan ini boleh didapati pada setiap literatur lisan etnik-etnik di Sabah. Bukan bermaksud kita menolak sepenuhnya versi yang kedua, namun pada setiap kisah lagenda yang teranyam kemas sebagai cerita rakyat yang menghiburkan, terdapat sesuatu di sana yang memerlukan kita untuk mengkaji sejauh mana lagenda ini bersumberkan sejarah daripada tokoh yang sebenar, sehingga menjadikan kita lebih peka dan menghargai sejarah warisan leluhur dan berfikir secara kritis, di sebalik hanya mampu terbuai dan menjadikan ia hanya sebuah ‘a bedtime story’ yang mengkhayalkan.

-SAM-

CREDIT PHOTO to Nordinwan via panoramio.com with caption entitle “Padi Fields Of Kpg. Sunsuron, Tambunan”.

Rujukan:


Negara-Negara Islam Diseluruh Dunia

Secara kasar, terdapat lebih 50 negara majoriti Islam dengan budaya, konsep dan sistem pentadbiran yang berbeza-beza. Dan bilangan negara-negara Islam kadangkala tidak konsisten dan boleh berubah bila berlaku sebarang konflik yang menyebabkan samada sebuah negara itu berpecah atau beberapa negara itu disatukan dalam sebuah kerajaan.

Tanpa mengambil kira fahaman mazhab atau diaspora sektarian yang berbeza dalam umat Islam, baik Syiah atau Sunni, menyerap sistem demokratik atau authoritarian, Republik atau Monarki, parlimen berpelembagaan parti tunggal konsep sosialis-komunis, konservatif atau sekular, selagi negara itu rakyat majoriti nya masih beragama Islam dan mengamalkan ibadat Islam, dunia akan terus melihat pegangan rakyat negara itu adalah negara Islam. Yang membezakan adalah ideologi politik dan sistem pemerintahan.

Sebahagiannya menerima Islam secara penuh, sebahagian yang lain kebiasaannya negara diversiti tetapi mengangkat Islam sebagai agama rasmi seperti Malaysia sendiri, bahkan ada negara populasi Muslim terbesar yang tidak memberi apa-apa keistimewaan terhadap agama Islam walaupun majoriti sebaliknya memberi kebebasan beragama demi mencapai matlamat perpaduan negara berbilang bangsa.

Dunia Islam boleh dirujuk untuk maksud tiga aspek yang berbeza berkaitan dengan mereka yang mengamalkan Islam: agama, kebudayaan, dan geografi. Istilah ini kadang-kadang juga dinyatakan sebagai Dunia Islam. Dalam konteks agama, Dunia Islam merujuk kepada orang Islam, atau individu yang mengamalkan Islam.

Secara kebudayaan dan berpegang kepada ajaran Islam, istilah ini merujuk kepada tamadun Islam. Dalam konteks geografi, yang mungkin paling kerap digunakan, ia merujuk kepada negara-negara dan kawasan sempadan politik berbeza di mana umat Islam membentuk majoriti penduduk.

Hari ini, Islam adalah salah satu agama paling banyak diamalkan di seluruh dunia. Penganutnya membentuk kumpulan agama kedua terbesar di dunia. Dengan populasi lebih daripada 1.6 bilion orang, umat Islam mewakili 23% penduduk dunia. Dua mazhab utama Islam adalah Syiah dan Sunni.

Sunni Islam adalah denominasi majoriti dan diamalkan oleh kira-kira 1.5 bilion individu. Syiah adalah denominasi yang lebih kecil dengan hanya sekitar 170 juta pengikut. Ia adalah agama yang dominan di seluruh Timur Tengah, Afrika Utara, Tanduk Afrika, rantau Sahel di Afrika, dan Asia Tengah. Di samping itu, China, Russia, India, dan Balkan semuanya mempunyai penduduk Islam yang besar.

Negara Islam

Negara Islam adalah kawasan sempadan politik, biasanya sebuah negara yang menggunakan Hukum Syariah sebagai asas untuk pemerintahan, undang-undang, politik dan sosial. Ia sering dianggap sebagai teokrasi. Idea ini berakar dari sistem Khilafah, ia lazimnya sebuah pemerintahan induk terbesar yang diperintah oleh pemimpin Muslim dan dianggap penerus dakwah Nabi Muhammad S.A.W.

Hari ini, negara Islam mungkin telah berkembang mengikut peredaran zaman lalu beradaptasi di antara tradisi konservatif dan politik moden, seperti mewujudkan sistem parlimen atau menjadi negara Republik Islam. Namun masih ada negara yang dianggap sebagai benar-benar beroperasi mengikut dasar-dasar Islam sebenar. Perlu diingatkan, ini bukan statistik yang direka oleh penulis sendiri tetapi ini statistik dari rujukan World Atlas.

Terdapat 7 buah negara yang ditubuhkan mengikut dasar-dasar Islam atau tertubuh melalui gerakan pembebasan Islam. Arab Saudi dan Republik Islam Iran sebahagian darinya, walaupun Arab Saudi tertubuh melalui gerakan nasionalis dan Iran melalui gerakan idea “campuran” antara liberalis dan jihad, Iran telah menjadi antara yang terawal mempelopori konsep ‘Islamic Republic” di sebuah negara majoriti Muslim dengan pelaksanaan undang-undang berdasarkan hukum syariah atau sekurang-kurangnya menubuhkan mahkamah khas syarie di wilayah khas.

Negara Beragama Islam Sebagai Agama Rasmi

Negara-negara lain tidak dipertimbangkan negara Islam sepenuhnya walaupun Islam adalah agama rasmi negara yang ditentukan secara politik. 21 buah negara ini mempunyai populasi majoriti Muslim. Walau bagaimanapun, 18 agama lain juga diraikan sebagai agama rasmi, ia menjadikan Libya sebagai negara yang paling diversiti atau berbilang kaum di dalam Dunia Islam.

Manakala selebihnya, orang Islam selaku pemerintah dan penduduk majoriti telah meletakkan agama Islam sebagai agama rasmi negara atau salah satu faktor yang penting bagi sebuah kerajaan bangsa tersebut dan diberi kedudukan istimewa dalam perlembagaan atau sebagai simbol kedaulatan, ia termasuk lah Malaysia dan Brunei.

Kebiasaannya mereka adalah negara pemerintahan monarki atau kesultanan. Sultan dianggap sebagai ketua agama Islam di Malaysia, manakala undang-undang sivil diselaras bersama undang-undang syariah di negara persekutuan seperti Malaysia yang memberi hak membentuk perundangan syariah melalui pemerintaj negeri masing-masing.

Manakala sistem Kesultanan Brunei pula adalah sistem beraja mutlak berasaskan prinsip tradisi “Melayu Islam Beraja”, Brunei memiliki parlimen tetapi tiada pemilihan dibuat selepas 1962. Sistem perundangan ‘English common law’ masih diguna pakai walaupun perundangan Syariah dilaksana hampir sepenuhnya. Berikut adalah negara-negara yang menjadikan Islam sebagai agama rasmi.

Negara Islam Majoriti Sekular

22 buah negara yang diperintah orang Islam atau rakyatnya majoriti Muslim namun mengisytiharkan sekularism sebagai sistem yang menjadi tunjang utama, negara Islam pentadbiran sekular yang pertama ditubuhkan adalah Azerbaijan, manakala Republik Turki merupakan kuasa besar Islam yang pernah mahsyur dalam sejarah kegemilangan Daulah Uthmaniyyah menjadi antara pelopor negara sekular diperintah Muslim yang membangun dengan pantas.

Selebihnya adalah negara-negara bangsa Turk, Afrika dan bekas jajahan Soviet. Negara majoriti Islam sekular kebiasaannya beradaptasi dengan pengaruh dari barat, seperti sistem penulisan Rumi, mengawal kebebasan bersuara dan komunikasi di negara yang memerintah secara authoritarian seperti Turkmenistan (pengaruh tinggalan komunis) namun tiada sekatan untuk kebebasan beragama.

Kementerian atau Jabatan Agama Islam juga wujud di negara sekular, malahan di sesetengah negara bukan Islam juga ditubuhkan jabatan pengurusan hal ehwal Islam dalam struktur kerajaan tetapi hal ehwal agama tidak akan dicampur aduk dengan perkhidmatan awam dan urusan rasmi kerajaan.

Tahukah anda? Presiden Lubnan, Michael Aoun adalah seorang penganut Kristian Maronite, berasal dari keluarga campuran Kristian-Syiah?

Negara Majoriti Muslim Neutral

Di negara majoriti Muslim yang neutral, penduduknya membentuk populasi orang Islam sebagai penduduk majoriti tetapi sistem pemerintahan negara mereka memberi kebebasan beragama sepenuhnya dan agama Islam dianggap setara dengan agama lain.

Walaupun negara ini diperintah orang Islam tetapi tiada sebarang keistimewaa kepada agama Islam mahu pun agama lain di dalam perlembagaan atau undang-undang dasar mereka. Mereka tidak ada pendirian yang jelas tentang pengiktirafan terhadap agama dalam sistem pentadbiran. Tetapi merupakan negara yang memberikan kebebasan untuk beragama. Negara itu adalah

Kadangkala Indonesia juga dirujuk sebagai negara republik demokratik yang mengamalkan sekular namun melalui prinsip pancasila nya, Indonesia menggalakkan rakyatnya supaya mempercayai kepada “Tuhan Yang Satu”.

Dalam pada itu, Indonesia memberi kebebasan kepada organisasi Islam beroperasi sebagai gerakan politik mahu pun kebajikan dan pendidikan di Indonesia. Provinsi Aceh merupakan sebuah provinsi yang diberikan kedudukan autonomi khas untuk pemerintah tempatan Aceh mengurus pentadbiran mengikut perundangan Syariah. Selebihnya, Muslim di Indonesia sesetengahnya terdedah kepada budaya pluralisasi.

Kesultanan

Selain dari itu monarki Melayu yang lain merupakan Raja (Perlis) dan Yang di-Pertuan Besar (Negeri Sembilan), negeri yang tiada Raja/Sultan akan diwakili oleh Yang di-Pertua Negeri tetapi umumnya kuasa pentadbiran adalah milik Ketua Menteri.

Ketua negara digelar Yang di-Pertuan Agong, merupakan salah seorang daripada tujuh Sultan yang akan menjawat secara bergilir (dipilih bila perlu) selama lima tahun. Kuasa politik bagaimanapun terletak pada perdana menteri.

Di beberapa bahagian di Asia Tenggara, Timur Tengah dan Afrika Utara, masih ada sultan regional atau kaum kerabat yang merupakan keturunan sultan dan diraja terdahulu, mereka biasanya bergerak di atas nama Pertubuhan Dinasti.

Namun tanpa mengira apa jua sistem pentadbiran dan mazhab yang diamalkan, negara-negara Islam ini masih berada di bawah satu gagasan Organisation Of Islamic Cooperations (OIC) . tapi perbezaan ideologi dan sistem ini juga menjadi satu masalah apabila negara-negara ini sering gagal mencapai kata sepakat dalam sesetengah isu.

Jumlah keanggotaan setakat 2018 adalah sebanyak 57 negara dengan 47 dari nya merupakan negara majoriti Muslim, selebihnya adalah negara anggota PBB dan negara pemerhati seperti Thailand dan Indiais. 47 adalah negara republik dan 10 adalah negara monarki.


Empangan Marib Yang Menunjukkan Keagungan Tamadun Saba

Tamadun Saba mungkin tidak begitu terkenal untuk dibandingkan dengan peradaban-peradaban agung seperti Mesir Purba, Parsi dan Yunani Kuno.

Walau bagaimanapun, tamadun ini meninggalkan satu legasi yang kekal mendabikkan keagungan silamnya. Asal-usulnya masih menjadi perdebatan, barangkali kelompok-kelompok komuniti Arab yang menubuhkan sebuah empayar mirip persekutuan dibawah seorang mukarrib (ketua monarki dan agama).

Besar kemungkinan yang tamadun ini sudah wujud 1,200 S.M. Kerana sejarawan terkemuka Saba mula menjadi maju bermula 800 S.M. (Finkelstein & Silberman, 2007).

Sama seperti tamadun lain, kejuruteraan infrastruktur menjadi kayu ukur untuk menentukan tahap kemajuan. Saba yang terletak di bumi Yaman sangat terkenal dengan pembinaan empangan.

Budaya ini mempunyai banyak empangan, seperti Adra’ah, Jufaynah, Kharid, Miqran dan Yath’an. Namun empangan yang paling hebat ialah Empangan Agung Marib (The Great Dam of Marib), dibina antara tahun 900 S.M. hingga 700 S.M. (Hill, 2013).

Empangan Marib dinamakan sempena bandarnya, iaitu ibu negara kerajaan Saba. Kawasan ini terikat dengan perubahan angin monsun. Jadi kerajaan Saba membina empangna supaya air hujan dapat ditakung dalam sebuah tadahan yang dijadikan sumber pengairan (irrigation resource).

Selama berabad, Saba bergantung pada empangan yang diperbuat daripada sumber tanah. Infrastruktur begini tidak bertahan lama, tertakluk kepada keadaan semasa. Jadi setelah sekian lama bina semula, Saba akhirnya menggunakan batu.

Lokasi Empangan Marib pun sangat strategik. Saba mempunyai tiga gunung untuk ditadah. Bermakna mereka perlu membina tiga empangan, yang akan menelan perbelanjaan tinggi. Namun kerajaan Saba sedar bahawa air limpahan daripada tiga gunung ini mengalir sehala ke arah tempat yang sama.

Pucuk dicita ulam mendatang, disitulah mereka mendirikan sebuah empangan bagaikan dinding dengan sebuah kepala paip (sluice gate) untuk buka tutup air.

Tanggungjawab penjagaan empangan ini mungkin diberi pada putera diraja. Kerana berkali-kali nama putera dipetik dalam manuskrip tentang Empangan Saba. Antara 760-740 S.M., empangan ini dijaga Putera Amar Watar. Kemudian ia dipelihara El Bayin pula. Kerja penyelenggaran adalah seperti membuang tanah, membuka “laluan” air dan menurap sebarang kere.takan.

Selepas kejatuhan kerajaan Saba, empangan ini dijaga bangsa Himyar yang memerdekakan kerajaan sendiri daripada ceng.kaman Qataban. Berkali-kali empangan ini boc.or. Pernah sekali masa kerajaan Saba dan bangsa Raydan berper.ang, empangan ini boc.or begitu teruk hingga menyebabkan banjir yang menjejaskan tanaman Marib.

Ramai orang terpaksa melarikan diri untuk mencari rezeki, sekali gus mengganggu imbangan populasi tempatan. Penjaga empangan ini melaksanakan kerja pembaikan pada tahun 449, 450, 542, 548 dan kali terakhir 557.

Selepas tahun 557, seorang raja bernama Imran membuat ramalan yang empangan ini akan boc.or. Permaisuri baginda pun bersetuju dengan ramalan ini. Ramalan mereka berbunyi pelik, boc.or pun angkara tikus besar.

Apa yang berlaku pada Saba diriwayatkan dalam al-Qur’an dalam Surah Saba; bagaimana Allah menyeru mereka makan rezeki pemberian-Nya dengan rasa bersyukur kerana “negeri yang aman makmur” dan “Tuhan Yang Maha Pengampun”… tetapi mereka berpaling dan ingkar; lalu Allah menghantar banjir yang membin.asakan (Quran 34:15-16).

Tidak pasti apa yang sebenarnya berlaku pada empangan ini, sama ada tikus besar (atau ahli politik) telah mengakhiri hay.at Saba. Namun 50,000 orang daripada bumi Yaman telah melarikan diri pada masa itu, bertempiaran ke bumi lain. Salah satu suku (dalam 50,000 orang ini) berhijrah ke bumi Emiriyah Arab Bersatu.

Dan turun-temurun mereka adalah keluarga al-Nahyan yang hari ini menguasai emiriyah tersebut. Mengenang sejarah empangan tersebut, Sheikh Zayed al-Nahyan telah membiayai kos pembinaan sebuah empangan baru sekitar 1980-an.

Ia dibuka pada tahun 1986, dengan upacara perasmian bersama Sheikh Zayed sendiri. Rakyat tempatan menganggap empangan baru ini boleh membantu negara Yaman dalam sektor pertanian. Cuma masalahnya, Yaman ialah negara yang selalu bergolak.

Empangan ini mengalami keros.akan selepas terkena b.om bed.ilan pihak Saudi pada tahun 2015 (Romey, 2015). Namun strukturnya masih kukuh, tanpa sebarang kecel.akaan seperti banjir besar.

RUJUKAN:

Finkelstein, I., & Silberman, N.A.. (2007). David and Solomon: In Search of the Bible’s Sacred Kings and the Roots of the Western Tradition. Simon & Schuster. Halaman 121.

Hill, D. (2013). A History of Engineering in Classical and Medieval Times. Routledge. Halaman 19.

Romey, K. (2015, Jun 4). ‘Engineering Marvel’ of Queen of Sheba’s City (ditapisakan) in (ditapiskan). National Geographic.